Basapiztiak eta arrazistak

Guardia zibil ohia eta UPyD alderdiko kidea. Horixe zen, duela hamar urte, Quim Torrari ustezko artikulu arrazista idazteko grina piztu zion gizona. Eta euskal herritarra. «Neu naiz Quim Torra arrazistaren basapiztia espainiarra (eta Durangoko baskoa naiz, Suitzara emigratutakoa)», jakinarazi dio Jose Manuel Opazok Espainiako egunkari bati. «Ustezko artikulu arrazista» idatzi dut, testuak ez baititu espainiarrak aipatzen, baizik eta Kataluniako kulturaren eta hizkuntzaren normalizazioaren aurkako jarrera aktiboa dutenak, han bizi edo ez.

Opazok gertatutakoaren bertsioa azaldu dio hedabideari. Bartzelonatik Zurichera zihoan, Swiss Air konpainiaren hegazkinean. Ohi bezala, airelinea informazioa ematen hasi zen, hiru hizkuntzatan: alemanez, ingelesez eta katalanez. Guardia zibil ohia amorratzen hasi zen, «Espainiatik» irteten zen hegazkinean «Espainiako lehen hizkuntza ofiziala» erabiltzen ez zutelako. Zurichera iritsi, eta gutuna bidali zien konpainiari eta hiriko egunkari bati. Ondorioa: Swiss Air airelineak katalana kendu, eta espainola jarri zuen, alemanarekin eta ingelesarekin batera —bide batez: Swiss Air konpainiak ez du frantsesa erabiltzen eremu linguistiko alemaniarrera doan hegaldian, Zurichera, Suitzako hizkuntza ofizialetako bat bada ere. Berna ez dago sutan horregatik. Iberia edo Vueling konpainiek soilik alemanez, ingelesez eta katalanez egingo balute Bartzelona-Berlin hegaldietan...—.

Hegaldi hartan zegoen Torra, Opazo bezala, eta guztiaren berri jakin zuen. Ondorioz, La llengua i les bèsties artikulua idatzi zuen. Irakurgai dago El Món agerkari digitalean. Torraren berbak manipulatu dituztenek ez dute jatorrizko testua begien aurrean izan, antza. Nik hiru aldiz irakurri dut, eta inon ez da ezer esaten espainiarren edo Katalunian bizi diren kanpotarren kontra. Bakean uzten ditu Andaluzia edo Extremaduran bizi diren herritarrak. Edo Murtziatik Bartzelonara joanikoak. Katalunian bizi eta katalanaren kontra jo ta su ari direnak larrutzen ditu, gupidagabe. Haren iritziz, jende mota horrek «gorrotatu» egiten du «hizkuntza ordezkatzen duen edozer». Areago: «Espainola ez den eta gaztelaniaz ez dagoen guztiak nazka ematen die». Horixe adierazi zuen Torrak, besterik ez. Beste kontu bat da pertsona batzuek guardia zibil ohiaren katalanaren aurkako jarrerarekin bat egitea edo espainiar guztiena bezalakoa dela pentsatzea, orokortzea.

Errespetua, tolerantzia eskatzen dute. Nola jokatuko genuke euskaldunok herritar batek protesta egingo balu hegazkin batean euskaraz egin dutelako eta, horren ondorioz, airelinea hark euskara erabiltzeari utziko balio? Nola erreakzionatuko lukete erdal kosmopolitek Bilbotik edo Donostiatik ateratzen diren garraio zerbitzu guztietan —hegazkinak barne— protesta egiten hasiko bagina euskara ez erabiltzeagatik? Areago: zer esango lukete protesten ondorioz espainola kendu, eta soilik euskara jarriko balute? Ez dut pentsatu ere egin nahi, zer irain eta zer mehatxu.

Zenbait lagunen jokaera basapiztiena bezalakoa dela esatea ez da arrazakeria. Ezjakinak direla esatea ere ez. Ezjakina izatea ez da, berez, txarra. Ezjakina eta maltzurra, gaiztoa, bai. Alfonso Guerra jaunak nazia deitu dio aste honetan Torrari. Generalitateko presidenteak barkamena eskatzeko esan, eta liburu bat bidali dio: Contes negres vora el Danubi. Bere argitaletxeak kaleratu zuen. Mathausen kontzentrazio-esparruko bizipenei buruzkoa da. Katalan baten istorioa aipatzen du, maisua eta anarkista. Puigdemont eta Torra arrazistak eta naziak omen dira. Nolaz izango zara arrazista andrea Errumaniakoa baduzu? Nolaz hedatuko du nazi batek liburu bat Mathausenen hil zuten katalan anarkista baten omenez?

Batzuetan, tolerantzia hitza entzuteak beldurra ematen ziola azaldu zuen Maria Dolores Pradera kantari espainiarrak. Sarri, tolerantzia hitza gora eta behera darabiltenetako batzuk intoleranteenak direla. No me amenaces, no me amenaces…


Aurretik idatzita zegoen

Ryan Giggs egunen batean Manchester Unitedeko entrenatzailea izango zela jakina zen. David Moyesen ordezkoa da atzotik, sasoia bukatu arte.

Idatzi ere idatzi zuten beste hau zale batzuek duela aste batzuk: David Moyes kanpora. Hegazkin batek erakutsi zuen pankarta Old Trafforden gainean, Manchester Uniteden partida batean. Eta idatzita utzi zutena bete egin zen atzo: Moyes kale gorrian da.

Paper zuri batean edozer idatz daiteke, baina beste kontu bat izaten da han dagoena errespetatzea. Pentsatuko du horixe bera Moyesek, sei denboralditarako kontratua izenpetu zuelako Unitedekin joan zen udan.Alex Ferguson berak izendatu zuen bere ordezkoa. Evertonen lan mardula egitetik zetorren. Uniteden ez diote astirik eman lanik osatzeko. Emaitzen diktadurak jan egin du. Ingalaterran ere asegaitz gose hori azkenaldian.

Premier League-ko lehen postuan Liverpool da, eta Moyesen United 23 puntura geratu da. Idatzita dago hori ere sailkapenetan. Idatzita egongo da hau ere UEFAko artxibategiren batean: denboraldi honetan, Txapeldunen Ligan, final-laurdenak ez ditu gainditu taldeak. Premier League-ko azken sailkapenari azken asteetako hizkiak falta zaizkio denboraldiko liburua osatzeko, eta gaur-gaurkoz, United historikoa ez litzateke datorren sasoian Europako lehiaketaren batean ariko; ezta Europako Ligan ere. United udatik hona idatziz joan dena zama astunegia izan da ez birrintzeko sei sasoirako kontratua bere baitan gordetzen duen papera. Kalera. Atzo bertan. Idatzita zegoen.

Beste entrenatzaile bat eta beste paper bat mahai gainean atzo bertan. Hasieran jarri behar izaten da langile berriaren izena, eta auskalo nondik atera zuten kontratuaren agiria. Baliteke bulegoetako tiraderaren batean gordeta izatea aspalditik... Ryan Giggsek onartu egin du lan berria. Idatzita geratu da.

Klubeko jokalari loriatsuena da galestarra. Mundukoa ere bai. Ez du beste inork berak hainbeste titulu irabazi. 631 partida jokatu ditu Unitedekin. 17 urterekin hasi zen Fergusonekin, eta aurten 41 beteko ditu. Fergusonek izendatu zuen ordezkoaren ordezkoa bera izango da. Futbolaren artxibategian gordetzeko beste datu bitxi bat da hori. Idatzita geratu da.

Van Gaal, Simeone, Blanc...

Bere bihotzeko kluba egunen batean zuzenduko zuela kontu jakina zen. Hala ere, ez du gozatzeko edo sufritzeko denbora asko izango. Garbi adierazi du Unitedek: «Entrenatzaile berri baten bila gara». Idatzita dago hori ere klubaren webgunean. Zintzo beteko du bere lana galestar langile finak. Zarata handirik atera gabe ziurrenik, zelaian egin izan duen bezala. Soropilaren gainean bezain eraginkorra bada aulkian, beste Ferguson baten atarian egon daiteke futbola. Edo ez ziurrenik, klubak idatzi duena betetzen badu behintzat.

Izango dute klubean zer idatzia datorren denboraldiko entrenatzaile berriaren inguruan. Zenbat txosten mahai gainean. Bat aukeratu behar. Hautagaiak ugari: Louis Van Gaal, Diego Simeone, Laurent Blanc... Hegazkin ezaguna, pankartarena, aireportuan egongo da puska baterako.


Gure erakundeen alde

Lehendakariari Batasunako buruzagiekin elkartzeagatik ireki dioten zigor auzia dela-eta, Udalbiltza Euskal Herriko udal hautetsien biltzarrak, ondorengo hau adierazi nahi du:

-1. Elkarrizketa dela bakea eta normalizazio politikoa lortzeko tresna demokratiko oinarri-oinarrizkoena.

-2. Lehendakaria, Euskadiren ordezkari instituzional gorena, elkarrizketan aritzeagatik auziperatzea, botere judiziala politika demokratikoaren arloan behar ez bezala eta larriki sartzea dela eta lehendakariaren jardun politikoa kriminalizatzea, jardun horretarako izan denean demokratikoki aukeratua.

Alegia, eraso bat da gatazkak konpontzeko biderik demokratikoenaren aurka, hau da, elkarrekin hitz egitearen aurka; gure erakundeei egiten zaien eraso larria da eta, azken batean, euskal gizarte osoaren aurkako erasoa.

-3. Gure laguntza eta bultzadarik tinkoena Lehendakariari, bide batez eskatuz itxitzat eman dadila hark ordezkatzen duen hiritargoaren aurka irekia dagoen zigor auzia.

Horregatik guztiagatik dei egin nahi diegu Euskal Herriko hautetsi guztiei eta, oro har, euskal herritar guztiei datorren astelehenean, hilak 29, Bilbon ‘Gure erakundeen alde’ izenpean egingo den manifestaziora eta, era berean, esku hartu dezatela helburu berarekin antolatuko diren ekimen guztietan, hala sinadura bilketak nola mozioak aurkeztea hainbat arlotako Erakundeetan.


Saririk gabeko partida ona

Argazkia: Hermi El Salvador.

Espainiako errugbiaren elitean bere lekua egiten ari dela erakutsi du Ampo Ordiziak asteburuan Pepe Rojo zelaian. Errege Kopako final laurdenetako partida jokatu zuen, Hermi El Salvadorren aurka; 30-13 galdu zuten ordiziarrek.

Partidako lehen zati ona jokatuta, irabazteko itxura ematen ari zen Ampo Ordizia. Azken emaitzak bi taldeen arteko parekotasuna erakutsi zuen.

Garaipena eraman arren, Hermi El Salvador ez zen nabarmen Amporen gainetik ibili. Jokaldi gehiagotan asmatu eta zigor kolpeeak aplikatzeko desorekak ekarri zuen Hermi El Salvador lasaiago aritzea. Ampok lasaitasuna mantendu duen arren, hainbat akatsen ondorioz pare bat jokaldietan Valladolidekoak baloiaren jabe egin izana gakoa izan zitekeen atzokoan. Phil Huxford jokoz kanpo zegoela eta entsegua baliogabetzeak ere mina egin zion Ampori.

Norgehiagokaren ondoren eta Errege Kopatik kanpo, atsedenerako, indarrak berreskuratzeko eta ligarako prestatzeko tartea izango dute Ampo Ordiziakoek. Urtarrilaren 18an iltzuliko da liga, Gernikaren aurkakoarekin. Ordizia Rugby Elkarteak “azken jardunaldietan hartu duen onerako bidearekin” jarraitzeko asmoa agertu du. Ligako sailkapen postuak hobetu eta playoffak ahalik eta baldintza onenetan jokatzea dute asmoa.


Atzetik

Kataluniako ETAko buruzagiak ezin atxiloturik, Espainiako Gobernuak Euskal Herrikoekin konformatu behar izan du, alehungarren aldiz erakundea buru gabe utzita. Gauza jakina da atxiloketen data ongi kalkulatuta egoten dela, etekin politikoa ateratzeko. Azkenek Brian Currinen bisitaldia sabotatzea izan zezaketen helburu, baina ia hunkigarria litzateke (eta aitorpen modu bat) bake prozesuaz akordatu izana. Areago uste dut Espainiak orain duen benetako estualdian gainerako Espainiaren batze deia dela. Euskal Herria atzetik joanen ez delako gogorapena.

Euskal Herria eta Kataluniako prozesuak erkatzen dituzten analisietan faltan sumatzen dut borroka armatuari egotzi behar zaion —nik behintzat egozten diodan— sorgortze eraginaren aipamenik. Libre da edonor pizgarri izan dela pentsatzeko, baina nik ez dut hori nire inguruan sumatzen. Abertzaleak epeldu ditu. Espainiako Estatua berez den independentistak sortzeko makinaren emaitzak berdinaraziz. Iraganeko kontua beharko luke honek, baina zauria ez da oraindik itxi, batetik, Estatuari ez zaiolako ixtea komeni, eta, bestetik, ez dugulako, presak presa, denon arteko sendaketa amaitu.

Bitartean Kataluniak aurrea hartu digu. Beste kontu bat da atzetik joaterik egonen den.


Egun batez sagardogile izateko aukera haurrek, ‘Hip Hip Urri!’ proiektuaren barruan

Eskaintza berezia luzatu du Sagardoetxeak urriko asteburuetarako. Hip Hip Urri!-October Children europar ekimenaren barruan, Izan sagardogile egun batez! tailerra antolatu du, haur eta helduek parte hartu dezaten.

Ordubeteko saioan zehar, bertaratzen diren familiek sagardogileek udazkenean egiten duten lana ezagutuko dute eta sagar muztioaren elaborazio tailerrean parte hartuko dute: sagarrak kizkiarekin bildu, pisoiekin jo, prentsatu, eta horrela egindako muztioa dastatzeko aukera izango dute.

Ordutegi aukera zabala

Hiru asteburu daude, oraindik, ekintza bereziaz gozatzeko, eta horretarako, ordutegi zabala proposatu du Sagardoetxeak.

Larunbatetan, goiz eta arratsaldez izango dira saioak: 11:00etan, 12:00etan, 13:00etan, 16:30etan, 17:30etan eta 18:.30etan. Igandeetan, aldiz, goizeko saioak bakarrik izango dira, ordutegi berean.

Erreserba, aurretik

Data edozein dela ere, tailerretan parte-hartzeko derrigorrezkoa izango da aurrez erreserbatzea. Horretarako, Sagardoetxearekin jarri beharko da harremanetan: 943 55 05 75 edo info@sagardoetxea.com. Prezioa: haurrek, debalde; helduek, 4 euro.


Kaleko zinema protagonista: "La isla mínima" eta "Tom txiki eta ispilu magikoa"

Korterrazako jaialdiaren hainbat emanaldi izango dira Amurrion uztailaren 16 eta 17. Baina, horrez gain, beste bi film eskainiko ditu Udalak, Laboral Kutxak eta Diputazioko Euskara sailak sustatutako ekimenak uztailaren 28 eta 30ean.

“La Isla Minima” izango da uztailaren 28an proiektatuko duten filma. Gainera Mercedes Leon antzezlea hurbilduko da Amurriora, aurtengo Goya Sarietara izendatu zuten "La isla mínima" pelikulari esker.

30ean, aldiz, “Tom txiki eta ispilu magikoa”ren txanda izango da. Biak Juan Urrutia Plazan izango dira gaueko 22:00ean.

Korterraza jaialdia

Amurrion, Artziniegan eta Okondon izango da Korterraza jaialdia. Arabako pelikula laburren jaialdiak 6 egunetan eskainiko ditu filmak. Proiekzio guztiak kalean izango dira.

Amurrion uztailaren 16 eta 17an egingo dute. Juan Urrutia plaza erabiliko dute horretarako eta gaueko 22:00ean hasiko dira emanaldiak. Eguraldi txarra egitekotan San Anton plaza erabiliko dute. Guztira, genero ezberdineko 20 film laburrek parte hartuko dute.


Muxikoak igandean

Hileroko hitzorduari jarraiki igandean Okendon 12:00etan Muxikoen dantza saio irikia izango da.

Dantza plaza irekiaz gozatu ahal izango da igandean Okendo plazan. 12:00etan hasiko da Ttakunek antolatutako ekintza. Dantzan aritzeko gogoa duten herritar guztiek hartu ahal izango dute parte.


‘Lurra, sustraietatik orri’ lelopean datoz aurtongo Eako Poesia Egunak

Hitzaldi, dantzaldi, antzerki emanaldi zein kontzertuez gozatzeko aukera emango du aurtengoan ere Eako Herrijeri Emon Arnasa Kultura Taldeak. Barikutik domekara bitartean, askotariko sortzaileek bat egingo dute kostaldeko txoko txikian, Eako Poesia Egunetan.

Aurrekoetan Natxituan eta Bedaronan egiten zituzten zenbait ekitaldi, baina, aurten denak herrigunean egingo dituzte.

Barikuan Bilbon egin zuten Eako Poesia Egunak aurkezteko agerraldia.Argazkia: Eako Poesia Egunak.

Lurra, sustraietatik orri lelopean egingo dute topaketa, hamabosgarrenez. Hain zuzen, literatur ikuspegitik kontzeptu zabala da lurra, eta literatura bezain emankorra. Halaber, idazleak zuri aurkitzen duen orria zein sortzen duen edukia ere iradoki gura izan dute goiburuan.

Bestalde, Erramun Landa Mendibe eatarrak egin du aurten ere kartela, Bedaronako Juanen balada tristea izenburupean. «Herriko pertsona maitagarria izan zen; pertsonaia erreala, eta errealitate gogorra bizi izan zuena. Sufrikario horren salaketa egin nahi izan du kartelagaz».

Beste behin, Earako beren beregi sortutako lanak aurkeztuko dituzte, Metrokoadroka Sormen Laborategiaren Zanbuia! kale antzerkia, esaterako.

Alabaina, Amaia Elizalderen hitzaldiagaz hasiko da topaketa. Jarraian, Mikel Laboaren bost pieza esperimentaletatik eratorritako Lekeitioak dantza ikuskizuna eskainiko du Mizel Theret koreografo eta dantzari garaikide hazpandarrak.

Zapatuan goizetik gauera arteko plana izango dute, hamaika ekitaldigaz, eta domeka arratsaldean, La Basu rap kantari etxebarritarraren letrekin amaituko dituzte Eako Poesia Egunak. 20 urtetik gorako ibilbide musikala daroa, eta bere azken lana aurkeztuko du: Ni naiz izotz erregina. Soinu eta berba indartsuak batzen ditu Euskal Herrian bakarkako emakumezko batek euskaraz argitaratutako lehen disko honek. Bertso, rap musika, dancehall eta electro swiming soinuekin agurtuko dira.

Ikasteko, sakontzeko eta gozatzeko eskaintza zabala dakarte beste urte batez. Hiru egunetan sortzailez eta sormen gosez diren ikus-entzulez beteko da Ea.

EGITARAUA:

UZTAILAK 13, BARIKUA

19:30. Jon Miranderen (H)aur besoetakoa (1959-…), Nondik eta Nora? Amaia Elizalderen hitzaldia, Eskolondon.

22:30. Mizel Theret-en Lekeitioak dantzaldia, Eskolondon.

UZTAILAK 14, ZAPATUA

11:00. Bestelako lurralde, intimitate eta euskal herritarrak egungo literaturan hitzaldia Ibai Atutxagaz, Eskolondon.

13:00. Errezitaldia moilan, Martin Bidaur eta Juanjo Olasagarre poetekin, Trizak taldeko musikariekin eta Eneritz Artetxe aktorearen kolaborazioarekin.

15:00. Bazkaria, Aritza tabernan.

17:30. Metrokoadroka Sormen Laborategiaren Zanbuia! antzerkia, herrian zehar.

20:30. Parrapean errezitaldia, Josu Landa, Gotzon Barandiaran, Itziar Castrillo eta Ane Garciagaz, Portusolon.

22:45. Mice taldearen kontzertua, Eskolapean.

UZTAILAK 15, DOMEKA

11:00. Lurra, animaliak, emakumeak: Desokupazio-Ariketa 5 ekitalditan hitzaldia, Mari Luz Estebanegaz, Eskolondon.

13:00. eMe taldearen eta Oier Guillanen kontzertua, moilan.

15:00. Herri bazkaria, Eskoikiz tabernan.

17:30. Ni naiz izotz erregina kontzertua, La Basugaz, frontoiko arbolapean.


Hotzari aurre eginez, santa eskean aterako dira gaur hainbat herritan

Lazkaoko Antsoategi elkartekoak, gaur goizean, kantu eskean. Argazkia: Mikel Albisu

“Baina eztarriz sano gabiltza, ta kantatzen degu gogoz” dio santa eskean kantatu ohi den kopla ezagunak. Gaurko giroari aurre egin eta kantuan atera direnek behintzat, eztarria ondo berotu beharko dute. Zero azpiko tenperaturekin esnatu da eguna Goierriko toki askotan; hala ere, hainbat taldek urteroko ohiturari eutsi eta eskean ateratzea erabaki dute. Hori da Lazkaoko Antsoategi elkartekoen kasua. Urtero elkartu ohi dira, goizetik, herriko auzo eta baserrietara kantuan joateko. Traktorea lagun dutela, gaur ere hasi dute urteroko erronda.

Beste hainbat herritan ere eutsi diote deialdiari. Ataunen, Beasainen, Seguran, Mutiloan, Ordizian, Urretxu-Zumarragan, Legazpin eta Zaldibian ere aterako dira, besteak beste. Hala ere, izan dira gaurko deialdia bertan behera utzi dutenak ere, denboralea dela medio. Legorretan eta Itsasondon, adibidez, eskean ez ateratzea erabaki dute. Beste horrenbeste egin dute, hainbat herritan umeekin ateratzekoak ziren taldeek ere.

Kalean, baserriz baserri edo etxeko babesean, baina elurrak eta hotzak markatuta ospatuko dute aurten Santa Ageda bezpera goierritar gehienek.


Tinkoff-Saxo taldeak Peter Sagan fitxatu du

24 urteko txirrindularia tropeleko talenturik handienetarikoa da, Frantziako Tourreko puntukako sailkapena irabazi du azken hiru edizioetan.

Tinkoff-Saxo taldeak Peter Sagan eslovakiarra fitxatu duela iragarri du, 2017. urtera arte. Sagan Cannondalen aritu da orain arte.

Saganek 24 urte dauzka eta tropeleko talenturik handienetarikoa da; Frantziako Tourreko azken hiru edizoetan puntukako sailkapena irabazi du.

Bjarne Riisek zuzentzen duen taldean Alberto Contadorrekin batera korrituko du.

Riisek adierazi duenez, Saganek hainat eskaintza izan ditu, Fernando Alonsoren talde berriarena, besteak beste, baina Tinkoff-Saxorena onena zela azpimarratu du.


'Yoga erakustea emozionatzea da eta hori ipuinen bitartez egiten dut'

Maite Arrese yoga irakaslea eta ipuin kontalaria da. Bere bi jarduera horiek batu ditu eta ipuinen bitartez umeei yoga erakusten die saioen bitartez.

Datorren ostegunean, ekainaren 21ean, yogaren nazioarteko eguna da eta egun hori dela eta disziplina honen garrantzia azpimarratzera etorri da 'Faktoria'ra Maite Arrese . Bera yoga irakaslea da, eta aldi berean, ipun kontalaria. Bere bi zaletasun horiek elkartu ditu eta umeentzako yoga saioak eman ditu urte guztian zehar ipuin kontaketaren bitartez. Bere hurrengo saioa larunbat honetan izango da, ekainaren 23an, Gizaburuagan. Ikasturtea amaitzera doa eta hurrengo urtean saio hauekin jarraituko duela esan digu.

Bera yogan denak bezala hasi zela kontatu du, eskoletan izena eman zuen zer zen jakin gabe eta yoga bere bizitzan "hamargarren postuan egotetik lehenegora" pasa zuela esan du. Horren harira formakuntza ikasi zuen eta irakasle izatera iritsi da.

Berak irakasle bezala ikasleak emozionatzea bilatzen duela esan du, alegia hunkitzea eta ilusioa piztea. Hori lortzeko umeei ipuinen bidez lortzen du. Honekin guztiarekin yoga ongi sentitzeko metodoa dela esan du.

Maitek bere umeen saioen inguruko informazioa www.yogadonostia.com dago ala bere webgune pertsonalean, maitearrese.wordpress.com-en. Hala ere, norbaitek bere eskoletara joan nahi badu Egian egiten du, Tejena kalean, 28. zenbakian.


Umoreak bete zuen, atzo, Oñatiko Zubikoa kiroldegiko pilotalekua

Errosario jaietako bertso jaialdia egin zen atzo Oñatiko Zubikoa kiroldegian. Tamalez, ez zen hura ikustera jende asko joan, baina, umorez heldu zioten gaiari bai bertsolariek, bai eta ikusleek ere. Hala, saioan zehar, hainbat izan ziren jende gutxi joan izan horri bertsolariek egindako keinuak. Egoitz Atxaga aritu zen gai-jartzaile lanetan; bertsotan, aldiz, Aitor Mendiluze, Nerea Ibarzabal, Andoni Egaña, Sustrai Colina, Miren Artetxe eta Unai Iturriaga.

Realaren eta Athletic-en arteko derbiari egotzi zioten, hein baten, oholtza gainean aritu ziren bertsolariek, kiroldegiko eserlekuak bete ez izan hori. Hala ere, oso giro onean egin zuten bertso saioa. Hainbat gairen bueltan aritu ziren bertsolariak, hala nola, Euskaraldiaren edo 'Gure Zirkua' ikuskizunaren gainean, eta ezustekoak ere izan ziren. Esaterako, Andoni Egaña pailazoaren paperean ipini zuen gai-jartzaile Egoitz Atxagak eta hark, primeran bete zuen bere lana. Ez hori bakarrik, Espainiako politikari batzuen masterren inguruan gertatzen ari dena ere izan baitzen barrerako motibo. Egañak, inspektore lanak egin behar izan zituen, eta giro apartean egin zuen bertso saioak aurrera. Bertso-saio bizia izan zen atzokoa, Oñatin.


'Pig Idea' Londrestik: txerri-jana zergatik alferrik ez galdu

Azaroaren 21ean txerri-jana izan da Londresko Trafalgar Squaren, Pig Idea egitasmoak deiturik. Herritarren hondakinez hazitako urdeen okela dastatuz aldarrikatu dute jakien soberakinez aziendak bazkatzea, txerriak zehazki baina oiloak ere bai. Ingurumenaren, laborarien eta batik bat munduko gosetien mesederako delakoan.

Orendaingo alkate Gorka Egiari entzun zitzaion Hernanin Konpost Egunak izeneko mahai-inguruan, joan den urrian: “Orendainen jakingo dugu txerri bat zenbat urtez bizitzen den”. Sekula ez zaio utzi gure inguruetan txerriari zaharturik hiltzen, askoz lehenago akabatzen zen etxekoen apetitua asetzeko. Gipuzkoako lehenbiziko Zero Zabor herri txikia den Orendainen, ordea, Ttip eta Ttup urde pinttoak herriko elkarteko otorduen hondarrekin hazten dituztenez legeak ez die baimentzen haien haragirik jatea, kutsaduren beldur.

Aldiz, Pig Idea Feast deituan azaroaren 21ean Londresko bihotza den Trafalgar Squaren hondakinez gizendutako txerrikiak dastatu dituzte. Esan nahi baita, legeak baimendutako otordu hondarrez elikatuak, aldarrikapenez betetako ekitaldian.

Pig Idea sortu zuten Tristam Stuart elikadura xahuketaren aditu eta salatzaile ezagunak eta Thomasina Miers sukaldariak, oso famatua Ingalaterran telebistako programengatik eta jaki mexikarretan bereizitako Wahaca jatetxeen jabea delako. Trafalgar Squareko bazkaritarako chef famatu gehiago bildu zitzaien.

“Waste: Uncovering the Global Food Scandal” (Hondakinak: munduko jakien eskandaloa argitara ekarriz) liburuaren egile Tristam Stuartek 2009an Londresko plaza berean Feeding the 5.000 (Bostmila jenderentzako otordua) antolatu zuen: zaborretara kondenatutako janariz osatutako oturuntza herrikoi batez salatu zuten planeta osoan hainbeste elikagai alferrik galtzea.

Aurtengo jaialdirako, zazpi hilabetez hazi dituzte zortzi txerri Londresko erdigunean dagoen Stepney City Farm etxaldean. 1979tik auzolanean darabilte Londresko dorretik oinez hogei minutura dauden ortu eta ukuiluok, zeinetan baitauzkate untxiak, oiloak, ahateak, antzarak, astoak, ardiak eta bestelako aziendak. Etxaldeak jendeen aisialdirako eta haurren heziketarako daukan erabileraz, abere asko gizendutakoan hil eta saldu egiten dituzte tarteka, “garrantzitsua baita haurrek jakin dezaten okela nola sortzen den”.

Pig Idearen antolatzaileek aldarrikatzen dute zakarretara botatako jakiak erabiltzeko modu garbi, eraginkor eta merkeena –beste gizakiei oparitzearen ondoren, prefosta, lehenesten baitituzte janarien bankuak– zerriei ematea dela, historian zehar egin izan den bezala.

Stepney City Farmeko kortan txerriak gaur Europako lege zorrotzek markatutako baldintzetan hezi dituzte, baztertutako ogi zaharra, fruituak, esnekien hondarrak, fruituak eta barazkiak emanez, ez ordea jaki elaboratuen hondakinak.

Baina horrekin batera kanpainak sustatzen du Europak bere legedia aldatzea. 2001ean debekatu zuten zerriak gure soberakinez bazkatzea, urte hartan zabaldutako ahoeriaren errua horri egotzirik. Pig Idearen sustatzaileek diote aski dela hondakinok pasteurizatzea, egostea, arriskua uxatzeko.

Txerrientzako soja Amerikatik

Stuarten kalkuluetan, mila milioi jende badaude munduan goseak, horiek ase ahalko lirateke AEBetan alferrik galtzen diren 40 milioi tona jakieekin, AEBk eta Europak zaborretara jaurtitzen dituzten elikagaien laurdenarekin. Horrez gain, baserri eta haztegietatik komertziorako bidean zakarretara doa ekoiztutakoaren erdia, saltzeko itxura txarrekoak direlakoan xahuturik.

Europarron hondarrekin ez baina Hego Amerikatik ekarritako sojaz bazkatzen ditugu orain zerriak. 1964tik 2004ra bitartean soja produkzioa munduan handitu da 29 milioi tonatik 200 milioitaraino. Europak 40 milioi inportatzen du urtean.

Oraindik Japonian, Hego Korean, Txinan eta AEBetako zenbait estatutan jendeei baimentzen zaie zerriak sukaldeko hondarrez gizentzea. Europan 2001ean debekatzeak kaltea baizik ez du ekarri Pig Idearen arabera.

Ingurumenarentzako kalte, sojatarako soro berriak tropikoetako oihanak eraitsiz goldatu direlako, horrek berekin ekarriz C02 isurketen ugaritzea eta lekuko jendeen bizimodua hondatzea. Legea aldatuz gero Europak labore haiekiko menpekotasuna txikiagotzeak ekarriko luke deforestazioa gutxitzearekin batera herrialde haietako biztanleen bizi-maila hobetzea, jatenarengatik gure zerriekin konkurrentzian ibili beharra bukaturik.

Europako txerrien urritzea ere ekarri du 2001eko legeak, Britainia Handian bertan 8,1 milioitik 4,8 milioira gutxitu dira, gero eta garestiagoak izanik inportatu beharreko laboreak, baserritarrek bestelako ekoizpenei heldu behar izan dietelako. Pig Idearen sustatzaileek diote merkeago hazi ahal izango lituzketela txerridunek beren urdeak, baldin eta eskueran baleuzkate hirietako hondakin organikoak.

Gaur egun Europako Batzordeak hondakinon konpostatzea eta biometanizazioa lehenesten baditu, Stuart eta bere lagunentzako hori da bigarren soluzio egokiena... abereei ematea den onenaren ostean. Besteren artean, dirutan askoz merkeagoa eta iraunkortasunaren ikuspegitik eraginkorragoa delako.

Hala ere Pig Idearen azalpenetan aitortzen dute “gobernuak uzkurregi daudela urdeak sukaldeko hondakinez elikatzea antolatu eta arautzeko, jendearen babesik izango ez duten beldur direlako”. Horregatik esku batekin aziendak gaur egungo legeen barruan hazi, saldu eta kontsumituz, bestearekin ari dira kanpainan legea aldatu dadin.

Ahoeria zela eta 2001. urte inguruan nozitu zituzten kalteen ondorioz, badirudi baserritarrak ez daukatela txerri-jan kontuak berritzeko batere gogorik. The Guardian egunkariak Trafalgar Squareko jaialdiaren kariaz elkarrizketatu dituen guztiak horrela mintzatu dira, “Farmers v celebrity chefs in pig diet battle” (Zerrien elikaduraz elkarrekin borrokan baserritarrak eta chef famatuak) kronikan leitu daitekeenez. Zerri hazleen ordezkari batek dio soberakinak zerrientzako pasteurizatzea konplikatuegia litzatekeela, beste batek azpimarratu ditu sistema horrek osasunarentzako dauzkan arriskuak, hirugarrenak berriz arinkeriaz ari direla Pig Idearen ingurukoak.

Krisiak emanen dio haize txerri-janaren eztabaidari. Jakien hondarrak zerrien eta oiloen asketan berrerabiltzen baldin badira ondo eta merkeen, zertarako tematu hori debekatzen, higiene aldetik egon daitezkeen zalantzak gainditzeko neurriak antolatzeko ordez? Hondakinak prebenitzeko astean, Zero Waste Europe mugimenduak jakien xahuketa gutxitzeko ahalegin bikainen artean aipatu du “Initiatives to reduce food waste” bilduman.


'Zaskaleari' proiektua abiatu dute emakumeen sormena lantzeko

Aiaraldeko emakume talde batek 'Zaskaleari' proiektua sortu zuen urte hasieran, emakumeen kreatibitatea lantzeko asmoz. Ekimen horren bitartez hamabost egunero batzen dira eta bilera horien xedea da sormena konpartitzea, komentatzea eta estimulatzea. Eztabaidak, bizipen tailerrak eta bestelako ariketak gauzatzen dituzte horretarako.

Proiektua sendotzeko obra kolektiboak sortu nahi dituzte eta prosezua abiatzeko herritarren iritzia bildu nahi dute bi galdera luzatuz: Zein emakumek eraldatu dute zerbait zure bizitzan? Laudioko zein leku gustatuko litzaizuke eraldatzea? Nola? Taldearekin harremanetan jartzeko zaskaleari@gmail.com posta helbidera mezua bidali daiteke.


Salgai dago Larrinaga bandaren grabazioekin sortutako diskoa

Bermeoko txistulariak ziren Larrinaga bandaren grabazio zaharrak bildu dituzte Bermeoko Udalak eta Euskal Herriko Txistulari elkarteak argitaratutako Bermeoko Txistulariak, Musikarako Grina diskoan. Disko bikoitza da, eta salgai dago Berhaz bulegoan, 5 eurogatik.Bi diskotan, 40 pieza inguru entzun daitezkeela azaldu zuen diskoaren aurkezpenean Bermeoko Udaleko kultura zinegotzi Aingeru Astuik. 1961. urtean eta 1964.urtean grabatutako biniloetako kantak entzun daitezke lanean.Ondarea sustatzenAzaroaren 24an egin zuten diskoaren aurkezpena Bermeoko Musika Eskolan. Orduan udaleko kultura zinegotzi Aingeru Astuik esandakoaren arabera, aipatu diskoaren bitartez, Bermeoko musika, «altxor aberasga- rria», berreskuratu dute, eta, aldi berean, herriko ondarea sustatu dute.


Korrontzi Dantzan emanaldirako azken sarrerak salgai daude Beran

Gure Txokoa eta Oinkariko dantzariekin ariko da folk taldea uztailaren 30ean

Gure Txokoa dantza taldeak Korrontzi folk taldearekin eta Oinkariko dantzariekin Korrontzi Dantzan emanaldia eskainiko du uztailaren 30ean. Emanaldia larunbatean 22:00etan hasiko da Eztegara frontoian eta sarrerak aurrez Agara prentsan daude salgai. Sarreren prezioa 10 eurokoa izanen da eta 10 urtetik gorako guztiek sarrera izan beharko dute. Sarrera guztiak zenbakituak izanen dira.

Korrontzik Berako dantzariak abuztuaren 10ean Iruñeko Ciudadelan emanen duen kontzertura ere gonbidatu ditu eta beratarrek Iruñean dantzateko aukera izanen dute.


Hernani, Usurbilgo bideari segika

Maiatzak 9. Igande horretatik aurrera Hernaniko zaborrak atez ate bilduko dira. Orain arte ezagutu ditugun kontenedoreak kendu egingo dituzte (beirarena izan ezik), eta etxe ondoan jarriko dituzten zintzilikarioetara atera beharko dira zabor poltsak eta organikoaren ontziak.

Orain arte, hondakinak lau zatitan bereizten baziren, orain bost zatitan bereiziko dira. Bosgarren hori da organikoa, janaria, orain arte zabortegira joaten zena, eta hemendik aurrera ongarri bihurtuko dena; konpost, alegia. Eta hori da, hain zuzen ere, Atez Atekoak dakarkien berrikuntzarik haundiena.

Erraustegiaren alternatiba izatea helburu

Atez Ateko sistemak helburu bat du, beste batzuren artean: erraustegiaren alternatiba izatea. Erraustegia 2013rako jarri nahi dute Zubietan, eta Atez Atekoa bultzatzen dutenek diote, erraustegia ez dela beharrezkoa, Atez Atekoa egiten bada. Erraustegiak Zubieta ondoko herrietan (tartean Hernani) osasun kalte haundiak sortuko dituela diote erraustegiaren kontra daudenek.

Gaur egun, %30 inguru birziklatzen da, eta Atez Atekoarekin %80-90 birziklatu nahi da. Geratzen diren kondarrak (%20-10) biltegi inerte batera eraman nahi dira, aurretik tratamendu bat pasata (biometanizazioa); erre gabe.

Uztailean erabaki,

maiatzean martxan

2009ko uztailaren 29an erabaki zuen Plenoak Atez Ateko bilketa sistema martxan jartzea, eta 2010eko otsailaren 12an jakinarazi du Marian Beitialarrangoitia alkateak, sistema maiatzaren 9an jarriko dutela martxan. Bitarte horretan aldeko eta kontrako jarrera asko izan dira herrian.

Aldeko eta kontrako jarrerak

Gobernu Taldeak eta EB-Aralar taldeek bultzatu dute Hernanin Atez Ateko sistema martxan jartzea. Horrez gain, herritar talde bat ere sortu da, Hernani Zero Zabor izenekoa, Atez Ateko sistemaren alde lanean ari dena.

Udaleko gainerako alderdiek ez dute begi onez ikusi sistema. PSE-EE, EAJ-PNV, Hamaikabat eta PPrentzat, sistemarik egokiena 5. kontenedorea jartzean datza. Bosgarren kontenedorea izango litzateke organikoarentzat, eta euren ustez, bost kontenedorerekin %40-45 birziklatzera iritsi liteke. Birziklatu ezin dena erraustegian erretzearen aldekoak dira.

Bestalde, alderdi horiek kexatu dira, Atez Atekoa sistema atzerapausua litzatekeelako euren ustez. Kaleak zikinago egongo liratekeela diote, herritarrentzat erosotasun eta intimitate falta litzatekeela salatu dute. Ez dituela esaten duten bezalako emaitzak ematen, eta ekonomikoki diru galera litzatekeela Udalarentzat.

Firma bilketa,

erreferenduma eskatzeko

Atez Ateko sistema martxan jarri aurretik erreferendum bat egin beharko litzatekeela eskatzeko, firma bilketa egin du herritar talde batek. Plataformak adierazi dio Udalari, 6.045 firma bildu dituztela, eta eskatu dio erreferenduma egiteko, sistema martxan jarri aurretik.

PSE-EE, EAJ-PNV, Hamaikabat eta PP alderdiak Kronikari jakinarazi diotenez, sistema martxan jarri aurretik erreferenduma egitearen alde daude, «inoiz Hernanin herritarren mugimendurik haundiena lortu duen gaia izan delako». Gobernu Taldeak eta EB-Aralar alderdiek diote, erreferenduma sistema martxan jarri eta gero egin behar dela; ari direla erreferendumaren alde lanean, bi norabidetan. Batetik, Gipuzkoa mailako erreferendum bat egiteko, eta bestetik herritarrek Atez Ateko sistema probatu dezaten, «euren aukera arrazoitua eta ezagutza zuzenean oinarritua izan dadin».

Datorren Plenoan hitz egingo dute gaiari buruz.

Ontziak banatzen, datorren asteartean hasiko dira

Sistema martxan jartzeko pausuak etenik gabe ematen ari da Udala. Datorren astean zintzilikarioak jartzen hasiko dira, eta asteartean hasiko dira organikoa biltzeko ontziak banatzen.

Pauso garrantzitsuenak

Uztailak 29: Atez Atekoa jartzea Plenoan onartu

Urria-Azaroa: Bilerak herritarrekin eta merkatari eta ostalariekin.

Urtarrila: Lehendabiziko kanpaina konpostagailuak banatzeko.

Otsaila: Zaborren Ordenantza eta Enpresa Publikoa sortzea Plenoan onartu

Martxoa: Jarraipen Batzordeak bilerak hasi, sistemaren inguruan lan egiteko.

Datorren asteartea: kuboak banatzen hasi.


Mikel Urreizti: "Izugarria da publikoarekiko sortzen den harremana"

San Pedro bezpera berezia izango da Urreiztirentzat: Golden Apple Quartet taldeko kidea denetik, lehen aldiz abestuko du herrian. "Blusarekin atera behar nuke"

Ia bi urte daramatza taldean, eta, “zalantzarik gabe”, sanpedroetakoa izango da haren kontzertu berezienetakoa. “Bikotekideak esaten dit blusarekin ateratzeko oholtzara”. Mikel Urreiztik kantatzea du zaletasun, nahiz eta oraindik afizio hori ofizio ez bihurtu. Horregatik, beharbada, aukeratu zuten Golden Apple Quartet laukotearen parte izateko. “Ez naiz profesionala, baina txikitatik entzun ditut, eta haien giroan eroso nago”. San Pedro bezperan abestuko du laukoteak, Okendo plazan, 20:00etan.

Lasarte-Orian abestu behar duzue festetan. Oso berezia izango da zuretzako, ezta?

Bai, badaukat urduritasun puntu desberdin bat. Inoiz ez da galtzen urduritasun puntu hori, horrek ematen dizu-eta kontzentrazioa. Gogo asko ditut herrian abesteko, baina gogorra izango da. Eszenatokian zaudenean %25 zuri begira daude, lau garelako. Baina Lasarten badakit ehuneko askoz ere handiagoa izango dela.

Izango al duzu protagonismo berezirik herrian abestegatik?

Edurekin [Eduardo Dorronsororekin] ari naiz, ea zerbait berezia okurritzen zaion. Gran selección egingo dugu; kalean egiteko ikuskizuna da, arinagoa. Mundo intrépido antzoki batean egin behar da derrigorrean, ikus-entzuleek kontzentrazio handiagoa behar dutelako.

Zer moduzkoak ari dira izaten bi urte hauek?

Oso onak. Plazer bat da. Nik beti abestu dut, Albokan lehenengo, eta Landarbaso abesbatzan gero. Oholtza gainean jendearen energiarekin hartu-emanak izaten dituzu, baina hau guztiz desberdina da. Ezin duzu hutsik egin. Lau bakarrik gara, bakoitzak bere ahotsa du, eta ez dago huts egiteko aukerarik. Tentsio hori askoz ere indartsuagoa da, baina baita ikus-entzuleen erantzuna ere. Badakizu hor gertatzen dena zure eraginez dela, bai onerako zein txarrerako. Eta tentsio hori gozamen bat da.

Zuek ez duzue abestu bakarrik egiten, gainera. Antzezlanetik badu asko zuenak.

Beno, aktoreak ez gara. Badu sketch euskarri hori, zeren umorea lantzen dugu. Haiek 30 urte daramatzate, eta beti esaten dute: abesti bat izan daiteke musikalki zaila, eta horregatik polita; barregarria izan daiteke, hitzengatik, edo, bestela, antzezlanarengatik; eta, azkenik, bi elementu horiek nahastu daitezke. Ez gara aktoreak; norberak ikasi ditu trikimailu batzuk. Baina bai, batzuetan antzeztu beharra dago, hitz eginez zenbaitetan, isilik egoten besteetan. Goldenak, funtsean, bi gauza dira: umorea eta ongi abestea.

Nolakoa da ikus-entzulearen eta artistaren arteko harremana oholtza gainean?

Oso zuzena da, izugarria da publikoarekiko sortzen den hartu-emana. Donostian egin nuen estreinaldia. 60 abesti ikasi behar izan nituen lau hilabetean; bakoitzak bere koreografia du, bere momentuak… dena neurtua eta sinkronizatua dago. Oso urduri negoen. Loyolak [Loyola Garmendiak] esan zidan ez kezkatzeko, oholtza gainean ez zela ezer ikusten; gezurra galanta. Lehen lerrokoen aurpegiak argi eta garbi ikusten dira. Gainera, umorista bakoitzak bere kodigoa du, eta jendeak zurea harrapatzen duenean, edozer gauza eginda ere barre egiten du. Baina kodigo hori harrapatzen ez duen publiko bat oso zaila da. Esan dakizkiguken gauzari politena da: “Bi ordutan, kontzertuak iraun bitartean, ez dut beste ezertaz pentsatu”.

Gertatu al zaizue noizbait jendeak barre ez egitea?

Senperera joan ginen proba bat egitera. Ikuskizun bat prestatu genuen, gaztelera erabili gabe. Frantsesez egiten genituen xehetasun batzuk, eta nazioarteko abesti ezagunak erabili. Ez gintuzten ezagutzen, eta aurreneko hamar hamabost minutuak tentsio handikoak izan ziren, inork barrerik egiten ez zuelako. Baina zure umorea ulertzen hasten direnean desberdina da; ez da asko kostatzen, egia esan, oso sinplea delako. Orduan ikusten duzu haien aurpegia aldatzen dela, eta gauzak berotzen hasten dira. Eta listo, egina dago orduan. Baina ordura artekoa oso zaila da, tentsio handikoa.

Esan duzu artista bakoitzak duela bere umore kodea. Kike Ochoak berea zuen, eta zuk hura ordezkatu duzu. Zein da zure rola?

Bakoitzak du umorea egiteko bere era, baina denak gaude Goldenen barruan. Eduk sortzen du umorea. Bera da garun pentsalaria. Loyolaren ekarpena musikala da. Gero denek egiten dugu gure ekarpentxoa; entseguak egiterako orduan eztabaidatzen dugu. Baina, oro har, Eduren umorean mugitzen gara denak. Niri hasieratik esan zidaten: "Ez zara Kike izaten saiatu behar".

Desberdintasun handia egongo da zure pertsonaiaren eta Kikeren artean, ezta?

Urte mordoa egon da Kike; nik betidanik gogoratzen dut. Bere pertsonaia zuen: lauren artean edadetuena da, Radio Goldenen boleroak gustatzen zaizkio. Zentzu onean, baina atzerakoi bat zen. Ni berria naiz, eta haien umorera moldatzen naiz. Ez dut bera izaten saiatu behar, baizik eta sortzen duten umore horretara batu behar naiz.

Gazteena izateagatik ez al dizute adarra bereziki jotzen?

Pixka bat bai. Oso gertukoa da giroa.

Bada nepotismo zantzuak hartu dizkionak zure aukeraketari. Loyola Garmendiaren iloba zara.

Galdera horren zain nengoen. Abeslari profesionalak bilatzen hasi ziren Kike ordezkatzeko. Ni ez naiz profesionala, Albokan hamabost bat urtean abestu dut, eta Landarbason beste pare batean. Ez naiz musikaria, partitura batekin defendatzen naizen arren. Baina haiek ez zuten abeslari profesional bat behar, baizik eta haien umore kodean moldatuko zen pertsona bat. Loyolak ez zuen nigan pentsatu bere iloba naizelako. Landarbason abesten nuenean, Goldenek gurekin egin zuen ekitaldi bat. Landarbaso abesbatzak oso maila altua du, amateurren artean munduko lehen hamarren artean dago. Orduan Loyolak galdetu zion zuzendariari ea zer moduz nebilen ni abesbatzan, bazekien -eta musikaz larri nenbilela. Zuzendariak erantzun zion oso langilea nintzela, eta ondo moldatzen nintzela. Orduan, autoan bueltan, Loyolak galdetu zien besteei: "Zergatik ez diogu Mikeli galdetzen; ongi ezagutzen gaitu? ".

Froga bat egingo zizuten.

Bai, hautaproba bat pasa behar izan nuen. Lau abesti, eta horiek prestatzeko bi aste eman zizkidaten. Abesti horietako bat oso konplikatua zen, eta, tira, hutsegite txiki batzuekin, baina ondo egitea lortu nuen. Gustora geratu ziren, eta probatzen hasi ginen. Baiezkoa ez zen hasieratik etorri. Eduri ere gustatzen zitzaion nola sartu zezakeen nire pertsonaia bere sistema horretan, eta aurrera egin genuen.

Funtsean, lagun kudarilla bat al da laukotea? Horrela sortu zen, ezta? Errazena esatea da bere iloba naizelako hartu nindutela. Egia da horrela izan ez balitz, ez nindutela deitu ere egingo. Kontua da oso gertuko giroa dutela euren artean. Tole, nire osaba, Manu eta Edu zueden hasierako taldean. Nire osaba eta Edu ikastolatik ezagutzen dira, eta Manu eta Tole abesbatzan ezaugutu zituzten, 14 urterekin. Haurtzaroko lagunak dira denak. Lehen esan bezala, Golden antzerkia ere bada, eta beharrezkoa da konplizitate handia. Batez ere, baten batek huts egiten duenean. Konplizitate hori da garrantzitsuena. Beraiek probatu zituzten profesionalak, eta harrobi antzeko bat egin zuten. Baina haien kodean sartzea ezinbestekoa da, eta gertukotasun hori bilatzen zuten.

Betidanik jarraitu dituztu Goldenak.

Bai, beti jarraitu ditut; batetik, nire osaba delako, eta, bestetik, asko gustatu izan zaizkitelako. Disko guztiak entzun ditut, buruz dakizkit denak. Bitxikeria gisa kontatuko dizut: Kikek erretiroa hartu zuenean elkarrizketa bat egin ziguten Diario Vasco-n. Kike hasi zen pasarteak kontatzen, eta aipatu zuen Poli Diaz boxeolariari kantatu ziotela. Orduan kazetariak galdetu zion ea zer abesti kantatu zioten, eta Kike oroitzen ez zenez, ni hasi nintzen kantatzen.

Nola da abesti bat sortzeko prozesua?

Abesti bat hartzen du Eduk, eta umore puntua nola eman ahal zaion aztertzen du. Testua aldatzen diogu gero, koreografiarekin jolasten dugu. Loyolak abesti osoa xehatzen du, lau ahotsetara moldatzen eta gitarraren notak bilatzen. Hiru hilabeteko estudioko lana izan daiteke abesti bat egitea. Eta askotan pasa izan zaigu abestia sortu, eta konturatu gero ez duela balio. Tiraderan geratzen da orduan. Haien tiraderak bete-beteak dauzkate. Bat irekitzen baduzu, proiektuz gainezka aurkituko duzu. 30 urtean ikuskizun honi eusteko proiektu asko behar izan dira.

Golden Apple Quarteten bigarren belaunaldia zara zu. Horrek esan nahi al du oraindik luzerako egongo dela laukotea?

Hori da ideia. Nik galdetu nuen: "Bai, baina noiz arte?". Nik lanean jarraitzen dut, eta lana taldearekin uztartzen dut, nahiz eta askotan zaila izan. Haien nahia da honek jarraitzea. Hurrengoa erretiroa hartzen Manu izango da; 63 urte ditu. Dagoeneko esaten ari da beste baten bat bilatzen hasi behar garela. Eduri eta Loyolari hamar urte geratzen zaizkie oraindik; denbora asko da. Les Luthiers taldeak orain utzi egin behar du, baina urte askoan sistema hori erabili dute. Horiek beste maila bat dute, ordezkapenak egiteko jendea zutelako. Gu lau gara, eta gaixo jarriz gero, sukarrarekin abestu izan dugu batzuetan.


Bermeo, Galdakao eta Gabiriako 120 ume batu dira dantzan aritzeko

Hirugarren aldia dute Bermeoko Alkartasuna Dantza Taldekoek beste herri batzuetako ume eta gazte dantzariekin batera dantza elkartrukeak antolatzen dutena.

Hartza frontoian egin dute ekitaldi nagusia dantzari gazteek.

Gaur, Gabiriako Goruntz Dantza Taldearekin eta Galdakaoko Andra Mari Taldearekin aritu dira, Bermeon. Goizetik hasi dira dantzan haurrak, 11:00etan Erretetik ateraz kalejiran ibiltzeko udalerritik zehar.

Bazkaldu ondoren, Hartza frontoian batu dira berriro ekitaldi nagusirako. Frontoia bete dute, giro ederrean dantzan arituz ordu bete iraun duen ekitaldian.


Leku ona bidaiak amesteko

Eibarrek Coruñan jokatuko du gaur Deportivoren aurka, eta egokia ematen du puntuak batzeko, ezinean ari baitira etxekoak. Europarako lehian, garrantzitsua litzateke irabaztea

Pedro Leonek honela hitz egin zuen asteazken gauean, Vila-realen aurkako partida bukatu eta segituan: «Amets egiteko garaia da orain». Mailari eusteko nahiko puntu izango dira Eibarrek dauzkan 38 horiek, eta, taldea zazpigarren denez eta leku horrek datorren denboraldian Europan jokatzeko aukera emango duenez, amets egiteko tenorean dira taldea, kluba eta zaleak.

Horretarako, ezinbestean, puntu asko batu beharko ditu hemendik eta liga amaitu artean. Hamabi partida falta dira azkenerako, eta gaur du multzo horretako aurrenekoa Eibarrek. Deportivoren zelaian ariko da, Coruñan (Galizia), eta ez da leku txarra garai batean ustez Lurra amaitzen zen tokia bidaiak amesteko. Eta aukera paregabea da hiru puntuak eskuratzeko, atzeko zuloan dagoelako etxeko taldea, aspaldian ez duelako partidarik irabazi, eta jokoz ere eskas antzean dabilelako. Baina, jakina, Eibarrek zelaian erakutsi beharko du talde hobea dela eta jokalari trebeagoak dituela.

Hirugarren partida izango da bi taldeentzat astebetean, eta Jose Luis Mendilibarrek, behintzat, aldaketak egingo ditu hamaikakoan, asteazkeneko partidarekin alderatzen bada. Hasteko, Ramisen tokian Oliveirak jokatuko du, kataluniar erdiko atzelaria etxean utzi baitu entrenatzaileak. Capa ere ez du eraman, eta Ruben Peña ariko da atzealdeko eskuin hegalean. Zelaiaren erdian, baliteke Escalantek eta Dani Garciak hasieratik jokatzen segitzea. Zalantza gehiago sor dezake aurrealdeko asmoak: bi aurrelarirekin jarraitu, Kike eta Charlesekin, hain zuzen, edo bietako bat kendu Joan Jordan sartzeko. Hegaletan, berriz, Orellana eta Pedro Leon bi leku horietatik kentzeko motibo handirik ez du Mendilibarrek, ez bada nekeari aurre egiteko, behintzat.

Ondo jokatuta, bi egun jai

Zaldibarko entrenatzaileak ez du inolako konfiantza gehiegizkorik nahi gaurko, eta garbi utzi du Deportivok jokalari onak dituela, talde gisa gaizki ari diren arren: «Aurrelari onak dira Adrian, Lucas Perez eta Andone. Etxeko azkeneko partidan, Espanyolen aurka, erraz irabazteko moduko jokoa egin zuen».

Jokalariei pare bat gauza ondo egiteko eskatu die gaurko: «Irabaztera jokatu behar dugu, ezin gara begira geratu berdinduta bagoaz, aurkariak zer egingo. Eta gozatu egin behar dugu, lan eginez gozatu». Hari horri tiraka, erabaki berezi baten berri eman zuen: «Jokalariei esan diet partida ona egiten badute bihar [gaur] bi egun izango dituztela jai, bihar eta etzi. Aldiz, partida txarra ateratzen bada, bihar entrenamendua jarriko dugu».


Euskalerria Irratia zoriontzeko posterra, igandean doan BERRIArekin

Abuztuaren 28an jakinarazi zuen Nafarroako Gobernuak emititzeko lizentzia eman diola irratiari.

Azkenean, Iruñerriko irrati euskaldunak lortu du urte askoan galdegindako baimena. 27 urte eman ditu lizentziarik gabe emititzen, eta 30 urte dira lehenbizikoz baimena eskatu zuenetik. Joan den astean jakinarazi zuen Nafarroako Gobernuak lizentzia eman diola Euskalerria irratiari.

Bada zer ospatu, eta bada zer zoriondu. Hori horrela, Euskalerria irratiaren eta BERRIAren eskutik, kazetarekin batera doan banatuko da datorren igandean irratia zoriontzeko kartela, Zaldieroak egina. Hain justu, egunkariak albiste hori biharamuneko alean ilustratzeko erabilitako irudia da banatuko dena.

UPNren gobernuak 1998an egindako iruzurrari buelta eman dio horrela. Lizentzien banaketan "ustelkeria" egon dela salatu zuen kazeta honetan Patxi Zabaleta Nafarroako parlamentari ohi eta idazleak, albistearen berri izan eta biharamunean.


Zarauzko 38. Bikote Mistoen Kroseko argazki bilduma

Gaur goizean Zarauzko 38. Bikote Mistoen Krosa izan da, eta 660 bikote inguruk parte hartu dute.


Magic Bus

<img src="http://farm6.static.flickr.com/5187/5684057864_a2e5165646.jpg"

Oraingo argazki bildumakoak ez dira ez Beatles ez Rolling Stones. Baina bai haien belaunaldikoak. Are gehiago, talde horien bertsioak jotzen dituzte.

Guy, Alex eta Yvonek osatzen dute Magic Bus pock-rock musika taldea. Carcasona inguruan bizi dira eta Languedoc aldeko tabernetan aritzen dira.

Bilduma honetan Fabrezan herrian emandako kontzertuko arhazkiak bil ditut.


Corrugados martxan jarri dute, baina langileekin akordiorik itxi gabe

Atzo, astelehena, Corrugados Azpeitiako langile gutxi batzuk lanera joan ziren. Izan ere, joan den ostiralean Alfonso Gallardo Taldeko zuzendaritzak Azpeitiko planta atzo martxan jarriko zuela azaldu baitzien langileei.

Baina Enpresa Batzordearekin oraindik ez du akordiorik itxi. Atzo arratsaldean bertan langileen ordezkari sindikalak eta Azpeitiko zuzendaritzak biltzekoak ziren, negoziazio bidean.


Elkartasuna adierazi diete erraustegia geratzeagatik auzitara eraman nahi dituzten Gipuzkoako kudeatzaile ohiei

Irudi historikoa duzue ondokoa. 2013ko azaroaren 13koa. Garai hartako Gipuzkoako Foru Aldundia, Gipuzkoako Hondakinen Kontsortzioa (GHK) eta Zubietako errauste planta eraiki asmo zuten enpresa taldea biltzen duen UTE Gipuzkoa CGR elkarri eskua emanda. Urte luzez milaka gipuzkoarrek eskatutakoari bidea ematea, erraustegiko lanak bertan behera uztea adostu zuten. Lau urte beranduago argazki horren albo banatan dituzuen ordezkari politikoak, garai hartako GHK-ko lehendakari Ainhoa Intxaurrandieta eta 2011-15 legegintzaldiko Gipuzkoako Foru Aldundiko ingurumen diputatu Iñaki Errazkin auzitara eramatea erabaki du egungo GHK-k.

Hala erabaki zuten aste hasieran erakunde horretako EAJ-PNV eta PSE-EEko ordezkariek. Aurreko legegintzaldian erraustegiko lanak bertan behera utzi zituzten kudeatzaileak auzitara eramatea onartu zuen Gipuzkoako Hondakinen Kontsortzioak (GHK) astelehenean egin zuen asanbladan. EHBilduko ordezkariek aurka bozkatu zuten.

Erraustegia eraikitzeko kontratua etetean, hainbat enpresei kalteordainetan emandako 8,2 milioi euroak bere gain hartu eta diru hori itzultzea eskatuko die GHK-k, Ainhoa Intxaurrandieta GHK-ko lehendakari ohiari eta GHK-ko Administrazio Kontseiluko kide eta aurreko legegintzaldiko Ingurumen diputatu Iñaki Errazkini.

Kalte ordainetan emandako dirua soilik ez, erabaki horrek izandako eraginen kostua ere bere gain hartzea eskatzen die GHK-k: Inbertsioen Europako Bankuak emandako finantzaketan izandako galera, edota hilero 600.ooo euroko SWAP-ek eragindako gaerak, GHK-tik diotenez. Demanda berehala jartzekoak ziren.

Erraustegiaren Aurkako Mugimendua: "Herritarren hautua bete zenuten"

Auzitara eraman asmo ditutzen ordezkari politikoei elkartasuna adierazi die Erraustegiaren Aurkako Mugimenduak. "Lerro hauek baliatu nahi ditugu mugimenduaren babesa, maitasuna eta sustengua adierazteko Ainhoa Intxaurrandietari eta Iñaki Errazkini. Herritarren hautua bete zenuten, erabaki zuzena hartu zenuten eta gainera adostutako indemnizazioak ordaindu ziren, legeak eskatzen zuen bezela. Lurraldeari dirutza aurreztu zenioten gaindimentsionatuta zegoen proiektua atzera botaz, osasuna bermatu zenuten, eskerrak ematen dizkizuegu horregatik".

Gertaera hau tarteko, "herritarrak deitzen ditugu indar eta adore haundiagoz II. Barraskilo Operazioan parte hartzera, baita etorkizunean etorriko diren mobilizazioetan ere". Urriaren 26rako 2. Barraskilo Operazioa deitu dute. 18:00etan Belartzatik, Decathloneko errotondatik abiatuko den autokarana ekimena.

EHBildu: "Kudeaketa zuzena eta gardena egin zuten"

Koalizioaren ustez, GHK-k astelehenean hartutako erabakiarekin EAJ eta PSE alderdiek zuzentzen duten foru gobernuak "bide oso larria hartu du, gehiengo demokratikoetan oinarritzen diren erabakiak errespetatu ez dituelako eta konfrontazioaren bidean sakontzen ari delako".

Horren aurrean, akordioa eta elkarrizketaren alde egitea eskatu du EHBilduk, babes eta elkartasun osoa adieraztearekin batera aurreko legealdian erraustegia gelditzea erabaki zuten agintariei. Koalizioatik adierazi dutenez,

kudeaketa zuzena eta gardena egin zuten, “herri mandatua betez, gipuzkoarren osasunaren eta interes publikoaren defentsan. Legitimitate demokratiko osoarekin eta legea %100 betez. Horregatik, EH Bilduren babes osoa dute, egindako lana ondo egin zutelako, arduraz, gardentasunez, legitimitate osoarekin eta legearen barruan”.

Eta gainera dirua aurreztu zela gaineratu zuten. Horregatik diotenez, "salaketak ez du oinarririk. Mendeku politikoa eta interes elektorala bilatzen ari dira”. Gogorarazi dutenez, “erakunde publikoak herritarren eskubideak eta interesak defendatzeko daudela. Agintariak gehiengoak eta gutxiengoak errespetatu eta defendatzeko daude eta ez euren karguak bestelako helburuetarako erabiltzeko”.


Egur-tailan matrikulatu on-line

Urritik ekainara bitartean egur-taila ikastaroa burutuko da. Hiru ordu tartetan eskaintzen da astearte eta ostegunetan.

Dagoeneko izena eman daiteke www.lasarteoriasarean.eu web gunean. Aurten matrikulazioak kultura sailaren gune honetan egin beharko dira. Bertan jarri da ere ikastaroren inguruko informazioa. Tailerrak zurezko eskultura landuko du eta astean hiru orduko iraupena izango du.

Izena emateko azken eguna irailaren 21a izango da eta ikastaroaren kostua 118 eurotakoa da herrian erroldatuta daudenentzat; erroldatuak ez daudenak, berriz, 196,50 euro ordaindu behar dituzte.


Dokumental emanaldia eta kontzertua asteburuan Gaztelekun

Gaur arratsaldean ”Egunero”

dokumentala eskainiko dute eta MKT eta Madeleine taldeen kontzertua

berriz bihar 18:30etik aurrera.


Ansorregi eta Larrañaga trikitilariek saioa eskainiko dute igandean Andatzan

Erromeriari arratsaldeko 18:30ean emango diote hasiera, eta, 21:30ean amaituko da, ohi bezala.

Igande honetan, abenduak 15, Ansorregi eta Larrañaga trikitilariek alaituko dute Andatza Auzoa. Andatzako Erromeri Elkarteak antolatuta, ohiturari jarraituz, arratsaldeko 18:30ean emango diote hasiera trikiti doinuei eta 21:30era bitartean jardungo dira. Antolatzaileek erromeria giroa gogoko duten herritarrak Aristerrazura gonbidatu dituzte.


Gozatzeko helburuari eutsiz, lehiakorrak izateari utzi gabe

Areto futboleko emakumezkoen Laskorain taldeak, senior mailako Gipuzkoako Ligan jokatzen du. Hirugarrenak dira, 16 punturekin; gainera, azken hiru partidak irabazi dituzte.

Areto futbolean eskarmentu handia du David Pradosek. Lauburu Ibarra taldearen garai onenetan, jokalari modura aritu zen. «Oso garai onak» izan zirela aitortzen du. Orain, ordea, bestelako zereginetan dabil. Senior mailako Gipuzkoako Ligan lehiatzen ari den emakumezkoen Laskorain taldeko prestatzailea da. Ibarran jokatzen zuen bitartean ere aritu zen nesken Laskorain taldea entrenatzen. «Asko gozatzen nuen, jokatzen bezain beste. Sekulako giroa genuen, eta emaitzak ere oso onak ziren». Udan berriz eskaini zioten aukera, eta ezin izan zuen ezezkorik eman, «nostalgiak bultzatuta».

Jada 11 jardunaldi jokatu dituzte aurtengo denboraldian. Horietako bietan, atseden hartzea egokitu zaie Laskoraingo neskei. 9 partidatan, bost garaipen, berdinketa bat eta hiru porrot bereganatu dituzte. Hirugarren postuan daude sailkapenean, 16 punturekin, eta lehen bi postuetan dauden Ordizia eta Sanpedrotarra talde indartsuengandik nahiko urrun. «Hasieran beldur apur bat nuen, lagun talde izaeraren eta partidak irabazi nahiaren arteko oreka mantentzerik izango ote nuen ala ez, baina lehen partidarako, hori lortu ahalko nuela ohartu nintzen. Baina, egia esan, oso gustura nago lortutako emaitzekin, eta Jorge Ballesteros, gure taldeko animatzaileak dioen bezala, orain dinamika onean gaude».

Helburuei buruz galdetzen denean, batzuetan, «gaizki ulertuak» ere izaten direla dio. «Batez ere, helburua ondo pasatzea dela esan, eta gero, ez irabazteak jokalariengan amorrua edo haserrea sortzen duela ikusten duzunean. Hala ere, emaitzak onak izaten ari direla ikusita, helburu nagusiena areto futbolaz gozatzea da, lehiakorrak izateari utzi gabe, eta ahalik eta neurketa gehien irabazteko asmoz».

Denboraldi hasieratik mantendu ditu taldearekiko nahiz lehiarekiko poztasuna eta grina Pradosek. Astean behin entrenatzen dute Usabal kiroldegian, eta bi asteburuz behin, bertan jokatzen dituzte etxeko partidak. «Astean behin bakarrik biltzen garenez, eta taldean jokalari asko ez garenez ere, zaila izaten da dinamika on bati eustea, eta behar bezalako entrenamendu saioak egitea. Horrek ematen zidan beldur gehien, guztientzako bihurtzen delako karga moduko bat. Hala ere, jokalarien esfortzuari esker, oso ondo ari gara aurrera eramaten».

Derbietako bat, gaur

Eguzki, Eskoriatza eta Idiazabal taldeen aurka jokatutako azken hiru partidak irabazi ondoren, pasa den asteburuan, atseden hartzea egokitu zitzaien. Gaur itzuliko dira lehiara, TEEP Samaniego-Orixe taldearen aurka jokatuko duten derbian. Partidarik gabeko asteak ez ditu oso gogoko Pradosek. «Entrenatzera joaten zara, baina hurrengo astera arte ez zara berriro jokalariekin elkartzen. Eta kasualitatez, norbaitek azaltzerik ez badu, lehiaren haria galtzeko arriskua izaten du».

Aipatutako TEEP Samaniego-Orixe taldeaz gain, eskualdeko beste bi talde ere liga berean ari dira lehiatzen: Anoeta eta Tolosala. Hauez gain, Ordiziako taldean, eskualdeko zenbait jokalari daude. «Jokalari asko ezagunak eta lagunak dira, gainera. Hortaz, partida guztiek dute xarma berezia. Ordiziako taldea, gure ligako selekzio moduko bat da, baina egia esan, beraiei irabazteko gai ikusten dut taldea».

Gaur egungo emakumezkoen areto futbolaren egoerari buruz galdetuta, ordea, Prados ez da poztasun berarekin azaltzen. «Urte batzuk atzera eginda, egoera berean geunden, edo agian, hobeto. Ez da ezer aldatu. Parekidetasunaren alde lan handia egiten ari den gizartea gara, baina oraindik ere, federazioaren aldetik, desberdintasunak handiak dira trataeran. Esate baterako, partiden ordutegietan».


Ikasle italiarrak Azkoitia BHIn

Ikasle italiarrak Azkoitira iritsi berri dira, eta gaur goizean egin diete lehen aurkezpena Azkoitia BHI ikastetxean. Elkartrukeko programari esker, ikasle azkoitiarrak joan den urtarrilean izan ziren Italiako lurretan, eta orain italiarrak etorri dira Azkoitia eta inguruko herriak bisitatzera.

Ikastetxea garatzen ari den Proiektu Europarren barnean kokatutako Erasmus egitasmoaren baitan, Azkoitia BHIko DBHko eta Batxilergoko 25 ikasle izan ziren Italian. Besteak beste, Padua, Verona eta Venezia bisitatu zituzten. Orain, ordea, azkoitiarrei egokituko zaie Italiako ikasleei Azkoitia inguruko hainbat txoko erakustea.

Iruditan, atzo, osteguna, italiarrak ikastetxera heldu ziren unea:


Xanistebanetako pala txapelketako aste honetako partidak

Gaurko partidak

16:00etan: B. Leonet- Aitor E./ Xuban-Asier F (Gazte Maila).

18:00etan: Lolo-Garazi/Marta-Kontxi.

20:00etan: Mikel Portu.-Igor Agirr./ Iker-Mattin (Gizonen Mailako final 1/16).

Biharko partidak

16:45ean: Iker Korta-Kazabon/Landa-Salaberria (Gazte Maila).

17:20ean: Gorka E.-Eñaut/I. Galardi-Lizarraga (Gazte Maila).

20:00etan: Zubeldia-Eskixabel / Arkaitz-Karlos (Gizonen Mailako final 1/8).

Final Laurdenak

Osteguneko partidak

18:00etan: Galdona-Sarasti/Zehazteko.

18:45ean: Aroztegi-Aroztegi / Korta I-Korta III.

19:30ean: Ganix-K.P.O./Zehazteko.

20:15ean: Juanes-Iker/Gelbenzu-Mitxelena.

Ostiraleko partidak

17:20ean: Elgeta-Endika/Danel-Oier (Gazte Maila).

Horrez gain, atzo arratsean Kortatarrek osatutako bikotea Iribar eta Larrarte bikoteari gailendu zitzaion (30-28).


«Bizikidetza errotik landu nahi dugu, ez soilik migratzaileekin»

Ripollen bizi ziren hamabi pertsonari leporatu diete Bartzelonako eta Cambrilseko atentatuak egin izana. Ordutik, herrian martxan jarri dute bizikidetza plan bat, biztanle guztien integrazioa bermatzea helburu duena.


‘Udalbiltza auzia’ri buruzko hitzaldia emango dute asteartean

Udalbiltzaren aurkako epaiketa bukatuta, epaiaren zain daude auzipetuak. Horietako batek, Imanol Esnaolak, hitzaldia emango du astearte arratsaldean udaletxeko pleno aretoan, 20:00etatik aurrera.

Herriko Udalbiltza sareak antolatu du astearteko hitzaldia. Bertan epaiketaren nondik norakoak kontatuko ditu Esnaolak eta balorazioa ere egingo du. Herritarrak gonbidatu dituzte bertara ager daitezen.


Bereber jatorriko Amar Sundy Blues Band-ek joko du ostiralean Leioan

Iaz bezala, Leioako Blues eta Jazz Zirkuituak bere hileroko hitzorduari erantzungo dio ostiral honetan, hilak 16, Kultur Leioako Kafe Ambingun. Urte berriko ekitaldi horretan arituko da, 22:00etatik aurrera, Amar Sundy Blues Band, izen bereko tuareg jatorria duen bluesman afrikarraren inguruan sortutako banda. Sundy gitarra eta ahotsarekin batera, Gaby Jogeix (gitarra), Antoine Vierny (baxua) eta Lauren Stradman (bateria9 entzuteko parada izango da, sei euroko sarrera ordainduz gero. Amar Sundy tuarega Hoggar-en, Aljeriako Sahara aldean, sortu zen. Ondoren, Parisen hazi zen baina gaztea zela Aljeriara itzuli zen bere sustraien bila, tartean gitarra jotzen ikasi zuela. Urte batzuk geroago Parisa itzuli zenean, blues doinua deskubritu zuen, eta geroago Chicagora joan zen, hiri hartan Otis Rush eta James Cotton bezalako artistekin jotzeko. Haiekin hainbat urte ibili zen, berriro ere Europara itzuli zen arte. Hasieran, BB & Albert King taldearekin biran ibili zen, baina azkenean talde propioa osatu zuen bere konposizioak interpretatzeko. 1990. urtean kaleratu zuen bere lehenengo albuma, "Hoggar-Chicago-Paris", estudioan zuzenean grabatua, frantsesez, ingelesez eta bereberez.

Diskoa aurkeztuz, hiru urte iraun zuen bira batean jardun zuen Europako jaialdi garrantzitsuenetan, eta Albert King, Van Morrison, Robert Plant eta Khaled bezalako artista handiekin partekatu zituen oholtzak. 1998an, "Hombre Bleu" esperimentatzen eta bilatzen bost urte eman eta gero, Chicagoko Bluesa eta erritmo bereberra uztartzean oinarritutako musika molde berria eskaini zuen. CD hori osatzeko xedean baliatutako taldea bihurtu zen Amar Sundy Band". 2000. urtean kaleratu zuten "Live and Blues" aurreneko zuzeneko albuma. 2004. urtean, berriz, Dixiefrog zigiluarekin "Najma" lana kaleratu zuen eta formen alkimista honen heldutasuna agerian geratu zen, behin betiko estilo berezkoranzko bide luzeari ateak irekiz, talentu berezia erakutsiz.

2006an Putumayo zigiluak, bere "Mundu osoko bluesa" bilduman, Sundyren gai bat argitaratu zuen eta 60 herrialdetan banatu. Une honetan hurrengo lana ari da prestatzen Tino Gonzales gitarra jotzaile iparramerikarrarekin batera. Lan hau 2009an argitaratuko dute. Sundyk zuzenekoetan bere musika berezia aurkezten du, Chicagoko Bluesaren eta erritmo bereberraren arteko nahasketa.


Askatasunaren flotillako bi ekintzaileren

hitzaldia bihar

Gazarako Bidean ekimenaren barruan, hitzaldia izango da bihar Biterin, 19:30etan. Manuel Tapieal eta Laura Arauk emango dute hitzaldia, Askatasunaren flotillako ekintzaileak dira eta Gazarako Bidean ekimenaren bultzatzaileak.


Eztabaida saihetsezina

Burua altxa ezinik dago Espainiako sistema politikoa. Azken urteetan loa kentzen dion buruko mina kendu ezinik dabil, eta, errezeta egokia bilatu beharrean, PSOEk hauteskundeen pilula probatzea lehenetsi du. Bi arazo dauzka orain: subiranismoak eragiten dion buruko min areagotua, eta errezeta okerrak eragin dizkion albo kalteak: eskuin muturraren hazkunde ikusgarria. «Independentisten mende» egongo ez zen «gobernu egonkor» eta indartsu baten bila jo zuten sozialistek hautetsontzietara, eta setatsuak dira bertan topatu dituen emaitzak: Llotja de Marreko adierazpena izenpetu duten indar subiranistek 2.038.179 boto eta 29 diputatu eskuratu dituzte Espainiako Kongresuan; duela sei hilabete baino hiru diputatu eta 160.000 boto gehiago.

Komeni da gogoratzea zein den Llotja de Marreko adierazpenaren edukia, mezua ulertze aldera. Bost puntu: autodeterminazioa, bide demokratikoa eta baketsua, «preso politikoen askatasuna eta erbesteratuen itzulera», askatasun zibil eta politikoak, eta politika sozialak. Pedro Sanchezek jarrai dezake zapia begietatik kendu nahi izan gabe, baina, gehiengoak kudeatu behar dituen parlamentuan, erabakitzeko eskubidearen eztabaida saihetsezina da.

Izan ere, igandeko emaitzek PSOEren kalkulagailuan uzten dituzten aukerak oso murritzak dira, subiranistekiko betoari eusten badiote. Bat, PPren abstentzioa negoziatzea, legealdian ildo orokor batzuk garatzea (eta beste batzuk baztertzea) adostuta. Bestea, hausturarik proposatzen ez duten alderdi sorta zabalean babesak biltzea: hor sartzen dira Unidas Podemos, Mas Pais, EAJ, Coalicion Canaria, Kantabriako PRC eta Teruel Existe. Eta, posible bada, Ciudadanosen abstentzioarekin, Albert Rivera buru zuen alderdiak bere burua «blokeotik» kanpo kokatu eta gero. Kontua da nola kudeatzen den hori inbestidura batetik harago, lau urterako gobernatu nahi bada.

Hirugarren aukera litzateke indar subiranistak ekuazio politikoan sartzea, baina A eta C aukerak bateraezinak dira; bat edo bestea hautatu beharrean dago PSOE. Atzoko mezu ugarik, behintzat, errealitate hori gogorarazi diote Pedro Sanchezi; «gobernantza autoritario baten bidea zabaltzen bada, aurrean izango gaituzte. Beste aukera alternatibo bakarrak Llotja de Mar izena du: burujabetza, autodeterminazioa, preso politikoen askatasuna, politika sozial antioligarkikoak. Ez dago besterik, eta aukeratu beharra dago», esan zuen Arnaldo Otegi EH Bilduko koordinatzaileak emaitzen balorazioa egiteko agerraldian. Antzera hitz egin zuen Quim Torra Kataluniako Generalitateko presidenteak: «Inoiz baino gehiago, esertzeko eta hitz egiteko garaia da». C aukerak apenas duen abagunerik, hauteskunde gau betean Sanchezek bere alderdiko militanteei emandako erantzunei erreparatuta.

«Alde erradikala», martxan

Igaro dira hauteskundeak, eta ikuskizun dagoen elementu nagusietako bat izango da PSOEk aipatutako bi bide horietatik zein hartuko duen; luze gabeko lehia elektorala baztertuta, elkarrizketaren bidea lehenetsiko duen eta Kataluniatik datorkion Tsunami Demokratikoan surf egingo duen, edo, hauteskunde kanpainan erakutsi duen bezala, prest dagoen eskuinak planteatutako tsunami antidemokratikoarekin bat egiteko. Ez litzateke harritzekoa, hauteskunde zikloa itxita eta Tsunami Demokratikoak kalean protestara deitu bitartean, mugimendu sozialetako teorikoek Alde erradikalaren efektu esaten diotena eratzea: aktibismo erradikalago batek helburu bera duen beste mugimendu moderatuago baten eragiteko ahalmena handitzea. Alegia: PSC/PSOE, Unidas Podemos/En Comu Podem eta ERC Katalunian tentsioa murriztera bideratutako pauso gurutzatuak ematen hastea (batek daki: topagune hori Kataluniako Gobernuan gorpuztu daiteke 2020an). Zenbat erraztuko lukeen horrek ERCko hamahiru diputatuen lankidetza Espainiako gobernabidean.

Edonola ere, ez da komeni perspektiba galtzea: subiranistek, gora eginda ere, indar erlatiboa dute; gehiengoa PSOE-PP parametroetan dago. Ustezko zentroa ia desagertuta, bipartidismoa indartu egin da hemeretzi diputatutan, eta bien arteko elkar ulertzeko gaitasunak erakutsiko du zer norabide hartuko duen legealdiak.

Azkenik, indar subiranisten esparruaz harago, alderdi erregionalisten ordezkaritzaren ugaritzeak ere esanahi politiko interesgarria azaleratu du. Espainia ulertzeko (eta eraikitzeko) bi ikuskera hazi ziren herenegun. Bat, erreakzionarioa, nazioaren balioak oroz gain kokatzen dituena; gutxi-asko, una, grande y libre leloan laburbiltzen dena. Bestea, Espainiaren burujabetza auzitan jarri gabe, ulertzen duena tokian tokiko alderdiak babestea dela tresnarik onena norbere lurraldeko baldintzak hobetzeko; Espainiaren interes orokorrak urrunxeago geratzen zaizkiona, bizilekuko interesekin alderatuz gero.

Horiek ere gora egin dute, Madrilen inork mezua entzun nahi badu. Baina, lezioetan oinarrizkoena, hauxe: gizartea ez dira matematikak. Ezin da gela batean aurreikusi, eta are gutxiago kozinatu, jendeak zeren alde bozkatuko duen. Errealitate soziala hori baino kontingenteagoa da.


Landako Guneko aparkalekua 24 orduz erabiltzea ahalbidetuko dute matrikula irakurtzeko sistemak eta hesi automatikoek

Aparkalekuko teknologia eta azpiegiturak “zaharkituta” daudela iritzita, berrikuntzak egingo ditu udalak (2006ko abenduan ipini zen aparkalekua martxan). Ibilgailuen sartu-irtenerako matrikulen irakurketa sistema ipini, ordainketa makina berriak ipini edo hesi bana ipiniko dituzte, gaueko ordutegietan edonor sartu ez dadin. “Asmoa 24 orduko aparkalekua bihurtzea” denez, bide horretan “pausoak” ematen hasi gura du udalak.

Landako Guneko aparkalekua 24 orduz martxan egotea “herritar askoren eskaria” dela azaldu du Aritz Bravo zinegotziak. “Lehen ez bezala, aparkalekua domeketan ere zabalik egotea ahalbidetu dugu. Asmoa da 24 orduz erabilgarri egongo den parking bat lortzea eta bide horretan pausoak ematen hastea”.

Udal gobernu taldeak aurreikusten dituen berrikuntzak teknologiari lotutakoak dira. Iker Urkiza zinegotziak azaldu duenez, “ordainketak egiteko makinak aldatu, matrikulak irakurtzeko sistema ipini” eta hesi automatikoak ipiniko dituzte aparkalekuko sarrera-irteeretan, besteak beste. Bideo-segurtasun sistema berrituko dutela ere aurreratu dute.

Erakustazoka inguruko bizilagunei begira, udal gobernu taldea balizko “bono” batzuk ezartzeko aukera aztertzen dabil, auzotarrek bertan, gauez aparkatu ahal dezaten.

Tren geltokiko aparkalekua

Landako Gunekoa ez da udal gobernu taldeak eguneratu gura duen aparkaleku bakarra . Gobernu taldeak hitzarmen bat egin gura luke, tren geltoki azpiko aparkalekuko arduradunekin. (BM-Murias aparkalekuko arduraduna ETS Euskal Trenbide Sarea da). Bravok dioenez, “erabilera gutxi” duen aparkalekua da bertakoa, eta, Landako Gunekoaren “logika beragaz”, txandakako aparkaleku zerbitzua hobetu gura dute, “prezio berdinekin”.


'Vaya Semanita'ren azken atalak 265.000 ikus-entzule lortu ditu

Ekainean eskaini diren lau atalek % 12,2ko kuota eta 249.000 ikus-entzuleko audientzia metatua lortu dute, batez beste.

Ostegun honetako 'Vaya Semanita'ren azken atalak saioaren audientzia errekorra gainditzea lortu zuen: 265.000 ikus-entzuleko audientzia metatua Euskadin eta eragin eremuan. A playa y vámonos izeneko atalak % 12,3ko kuota izan zuen, orain arteko audientziaren babesa sendotuz.

Osteguneko atalak egun-eguneko politika gaien inguruko parodia egin zuen; besteak beste, Donostiako zezen denboraldiaren hasiera eta EH Bilduren lehenengo sanferminetako txupinazoa eskaini zituen.

Euskal Telebistak 'Vaya Semanita' saioaren lau atal berri eskaini ditu ekainean, eta ikus-entzuleen saio gustukoenetakoa izan da ostegun gauetako ordutegi nagusian, batez beste, % 12,2ko audientzia zatia eta 249.000 ikus-entzuleko audientzia metatua eskuratuta.


Gipuzkoa Bertsotan Zizurkilen

Gupuzkoa Bertsotan lehiaketako hirugarren asteburuak bere zatia izan du Zizurkilgo Atxulondo kultur etxean. Bertsozale ugari gerturatu ziren bertara eta bertso giroaz gozatzeko aukera paregabea izan zen bertan. Oraingoz ordea Haritz Mugika Asteasuarra doa lehenengo sailkapenean 344 punturekin.

ss

Zizurkilgo saioko sailkapena:


Aparkalekuaren aurkakoek berriro okupatu dute Tosu

Azpiegituraren aurkako manifestazioa bukatutakoan sartu dira orubera; hainbat orduz Ertzaintza izan dute han

GETXO. Tosuko landan (Getxo, Bizkaia) ortua dago berriro ere. Atzo eguerdian manifestazioa egin zuten Algortako kaleetan, orubean egin nahi duten aparkalekuaren aurka. Bukaeran, berriro okupatu, eta neguko barazkiak landatu zituzten.

Joan den asteartean hustu zuen Ertzaintzak. Izan ere, Tosu Betirako plataformak okupatua zeukan, Ibarrekolandako metro geltokian egin nahi duten aparkalekua eragozteko. Irailaren 10ean sartu zen indarrean husteko epaileak emandako agindua. Harrezkero, noiz etorriko zitzaizkien zain egon dira, kanpaldi baketsu bat eginez.

Atzo ere agertu zitzaien Polizia. Ertzaintzaren zortzi ibilgailu egon ziren inguruan. 17:20 aldera, joan egin ziren. Plataformak jakinarazi duenez, han jarraitzen utziko zietela esan zieten, baina baldintza batekin: ezin zuten obrako makinen edo segurtasunaz arduratzen diren langileen aurkako ekintzarik egin. Plataformakoek aurretik prestatuta zeuzkaten kontzertuekin jarraitu zuten obren aurkako erresistentzia ekintza baketsua. Gaur ere segituko dute.


Bideoa: Mahats Biltzearen XV. Jaia Zarautzen


"La Noche de..." saioak "El Conquis"en atal berri bat eskainiko du gaur gauean

Felix Linaresek, gainera, abentura realityaren inguruko datu guztiak eskainiko ditu.

Gaur gauean, "La Noche de..." saioak "El Conqusitador del Caribe" realityaren atal berri bat eskainiko du. ETB2k "El Conquis"en emanaldi hirukoitza prestatu du aste honetarako: astelehenean, abenturaren laugarren atala; asteartean, atal horren bigarren zatia, eta asteazkenean, gertatutakoaren gaineko solasaldia.

Felix Linaresek, gainera, erreportaje berezia eskainiko du saioaren inguruan. "El Conquis" realityaren datu guztiak emango ditu, eta saioaren filmazioaren inguruko hainbat bitxikeria azalduko ditu. Horrez gain, "El Conquis"en toki berean filmatu diren beste hainbat pelikula ospetsuren inguruan ere arituko da.

Bestalde, Hollywoodeko izarrak protagonista hartuko ditu saioak. Alde batetik, Jennifer Anistonen inguruko erreportajea eskainiko du, eta, bestetik, Robert Wagner aktorearen inguruan arituko da. Natalie Wooden alarguna da Wagner, eta bere emaztearen hilketaren arduraduna izan zela diote hainbat ahotsek.

"La Noche de..." astearteetan izaten da ikusgai, 22:30ean, ETB2n eta eitb.eus-en.


Aretxabaletako EAJ-PNV udal taldearen oharra Aberri eguneko pintaketen aurrean

Aberri Egun goizean Aretxabaletako udaletxeko hormetan "Independentzia" eta "Espainola ez" zioten pintaketak azaldu ziren. Hemen pintaketa horien aurrean Aretxabaletako EAJ-PNV udal taldearen oharra:

Aberri Egun goizean Aretxabaletako udaletxeko hormak "Independentzia" eta "Espainola ez"

zioten pintaketez zikindu dira. Herriko beste hainbat eraikinetan ere antzeko pintaketak egin

dira.

Bakoitzak gure egiten ditugun aldarrikapenak egiteko hainbat aukera dauzkagu Aberri

Egunean, talde politiko desberdinek antolatzen dituzten ekitaldietan, eta urtean zehar, gaur

egun hain eskura dauzkagun aldizkari eta sare sozialak erabiliz. Aukera hauek nahikoa ez eta

zenbaitek herria pintaketez betetzea nahiago izan dute.

Aretxabaletar guztiak ordezkatzen gaituen udalak ere badauzka aldarrikapen horiek era

eraikitzailean planteatzeko bideak, bai bertan ordezkatuak gauden talde politiko desberdinen

bitartez eta bai zuzenean herritar orok daukan eskubideak baliatuz. Gauez, anonimatuan eta

ezkutuan paretak zikintzen ibili baino, ez al da hobe egunez eta aurrez aurre, izen eta abizenez,

bakoitzak zilegi deritzon aldarrikapenak egitea?

Honen harira esan beharra dago 2017an aurrekontuan 12.000 euro gastatu zituela

Aretxabaletako herriak pintaketak garbitzen. Aurten ere zoritxarrez bide bera hartu dugu.


Kalea errugbi zelai bilakatu dute Arrasaten

Gaztetxoak errugbira gerturatzeko helburuarekin egin dute arratsaldean Errugbia Kalera ekimena Arrasaten. Sei urtetik 12 urte arteko neska-mutikoak batu dira Garibain. Giro ederrak lagunduta, era askotako jolasak egin dituzte. Errugbi Eskolako kideek adierazi dutenez, pozik daude kirol horrek Arrasaten duen zale eta kirolari kopuruarekin, baina, gaztetxoenen kasuan, kopuruak areagotzea nahiko lukete.


Aritz Sorzabal: ‘Nork?’

Aritz Sorzabal

Euskal Telebistako lagunak Irutxuloko Hitzako erredakzioan izan ziren asteartean, Euskal Herria Zuzenean saioan gure hedabidearen egoera larriaren berri emateko. Nereak, Estitxuk eta Lidek erantzun zituzten kameraren aurrean egindako galderei, oso txukun, kazetari finak direla frogatzeaz gain, Irutxuloko Hitza barru-barruan daramatela erakutsi eta gero. Agurtzanek eurak bezain ondo hitz egingo zukeen erredakzioan izanez gero, baina, murrizketak direla eta, kazetari nafarrari ez zaio aste honetan lanera etortzea egokitu. Karmele gora eta behera ibili ohi da, bileraz bilera; hark ere ez zuen astearteko une hunkigarria bertatik bertara bizitzeko aukerarik izan. Hunkigarria izan zela diot, Nereak, Estitxuk eta Lidek ez zutelako zuzendari honen beharrik izan Irutxuloko Hitzaren egoera zehatz-mehatz azaltzeko eta Donostiarentzat proiektua zein garrantzitsua den adierazteko. Euren atxekimendua txalotzekoa da, hilabetero 200 euro gutxiago jasotzeko hartutako erabakia adibide, Irutxuloko Hitzak momentuz bizirik iraun dadin.

Kazetari talde honekin harro nago, ez bakarrik asteartean gertatutakoagatik. Astekaria zein webgunea albistez osatzeko garaian oso garbi dituzte gauzak. Zuzendari honek ia ez ditu aginduak ematen; ez da beharrezkoa, albistea behar bezala emateko bide egokia zein den berehala identifikatzen baitute kazetariek, Irutxuloko Hitzan lan egiteko jaioak dira eta. Hurbilak eta konprometituak dira, eta auzoetako gai txikiak handi bihurtzen dituzte, tokian tokiko berriekin sentsibilitate berezia dutelako. Hain zuzen ere, hori da gure komunikabidearen berezitasuna: eguneroko gai potoloen berri emateaz gain, beste hedabideek ematen ez duten hori lau haizetara zabaltzea. Euskaraz, gainera. Herritarrek gauza asko dituztelako kontatzeko, agintariek, Realak edo donostiar ezagunek baino gehiago, kasu askotan.

Donostiar horien ahotsa izaten jarraitu nahi dugu, zalantzarik gabe. Hala ere, giza baliabideak primerakoak diren arren, kazetariek lanarekiko eta proiektuarekiko erakutsitako konpromisoa ez da nahikoa izango Irutxuloko Hitza bizirik mantentzeko. Gizartearen laguntza behar dugu, harpidedun berriak eta sustatzaile gehiago behar ditugu. Hori lortu ezean, Irutxuloko Hitzak pertsiana itxi beharko luke. Eta hedabide hau desagertuko balitz, nork kontatuko lituzke Donostiako auzo eta herritarren istorio txiki-handiak?


Egoitz Irizar: “Argazkiak eginez nik asko gozatzen dut musikarekin eta musikaz”

Egoitz Irizar

Musika eta argazkilaritza ditu afizio Egoitz Irizarrek (Beasain, 1975), eta biak uztartzeko ohitura du askotan: kontzertura joan eta argazkiak atera. Hardcore musika taldeen kontzertuetan Irizarrek atera dituen hainbat argazki, bilduma batean bilduko ditu Portugaleteko (Bizkaia) Banizu Nizuke kultur elkarteak, argazkilarien lana argitara emateko eta musikaren inguruko beste faktore batzuk ezagutarazteko.

Nolatan parte hartu duzu Banizu Nizukekoekin proiektu honetan?

Haiek jarri ziren nirekin harremanetan, eta zituzten ideien berri eman zidaten. Ezustean harrapatu ninduen bilduma egiteko eskaintzak, eta oraindik ere kosta egiten zait ulertzea halako talde bat nola sartu den mota honetako proiektuan. Lan asko eskatzen du bilduma sorta honek, eta ondoren jendeak ez du hori dena kontuan hartzen. Hala ere, ilusio handia egin zidan deitu zidatenean, eta oso pozik nago.

Zenbat argazkilarik parte hartuko duzue proiektuan?

Dagoeneko hiru zenbaki argitaratu ditu elkarteak. Batek ez du zer ikusirik musikarekin, olerkia eta argakigintza lotzen dituelako. Hernaniko Nagore Legarretaren lana da hori, eta liburuaren azalean eta kontrazalean agertzen diren argazkiak nireak dira. Lehen zenbakian hamar argazkilariren lanak daude, eta orain monografikoak ateratzen ari dira. Jon Iraundegirena atera dute dagoeneko, eta oso berezia da, bere garaian argazki kamera zuen bakarra zelako eta Cicatriz, Rip, Kortatu, Vomito… eta halako talde zaharren 30 argazki ateratzen direlako.

Zure argazkien bilduma noiz argitaratuko duten badakizu?

Nik uste dut nire monografikoa bakarrik ez dutela aterako. Euskal hardcorearen inguruan egin nahi dute bilduma bat, eta Zarauzko (Gipuzkoa) Hodei Estebanek eta nik egingo genuke. Ideia garatzen ari gara, lanean, baina oraindik ez dago ezer zehaztuta. Gainera Estebanen hainbat argazki ere jarri dituzte zero aleko nire zatian.

Beasaingo Gaztetxean atera dituzu bildumako argazkiak.

Argazki gehienak gaztetxean ateratakoak dira, baina Idiazabalen, Bartzelonan eta beste leku batzuetan ateratakoak ere badaude.

Zergatik bildu dituzu hardcorraren inguruko argazkiak?

Niri musika asko gustatzen zait eta gogoko dudan estiloa da hardcorra. Gustoko ditudan taldeen kontzertuetara joaten naizenean egiten ditut, musika hori delako gustatzen zaidana.

Lanbidez tabernaria zara. Argazkilaritza afizioa bakarrik al da?

Arrebak argazkilaritzaren inguruko ikasketak ditu eginda, eta hark erakutsi dizkit hainbat gauza. Gustatzen zait argazkiak ateratzea, eta askotan aritzen naiz kamera hartuta argazkiak egiten, baina afizioa da. Kontzertuak antolatzea ere asko gustatzen zait, eta horretan ere aritzen naiz. Beraz, esan daiteke, bi afizio uztartzen ditudala: argazkilaritza eta musika.

Kontzertuez beste era batera gozatzen al da kameraren zulotik begira?

Kontzertuetara joaten naizenean denetik egiteko denbora izaten dut. Musika entzuten dut, kontzertua ikusi, argazkiak atera, garardo batzuk edan… Musikaz modu askotara goza daiteke, eta nik argazkiak egiten gozatzen dut musikarekin eta musikaz.

Gaur egun ia edonork du argazki kamera, eta mugikorrak ere gero eta erabilgarriagoak dira argakiak egiteko. Gutxietsita al dago argazkigintza zure ustez?

Agian argazkilari profesionalen batek errieta egingo dit hau irakutzen duenean, baina, nik uste dut ona dela jendeak argazkiak ateratzea. Agian askok besteek egiten dutelako egingo dute, baina beste espresio mota bat da. Gero ikusi egin behar argazki horiek nolakoak diren, baina niri ondo iruditzen zait jendeak horrenbeste argazki egitea.

Zu noiz hasi zinen kamera hartu eta argazkiak ateratzen?

Gaztetxea izan aurretik, Beasaingo Gazte Asanbladakoak Kimuaken lokalean elkartzen ginen. Baina ez genuen kontzurik antolatzeko lekurik, eta Loinazko San Martin plaza azpian egiten genituen. Antolatzen genituen kontzertuetan eta gainerako ekintzetan hasi nintzen argazkiak ateratzen, jendeak zer egiten genuen ikus zezan.

Beasaingo Jazpana jaialdiko argazki rallya irabazi duzu. Lehiaketetan parte hartzeko ohitura duzu?

Arrebak eta antolatzaileek bultzatuta parte hartu dut rallyan. Ni festara joaten naiz Jazpanara, baina aurten haiek eskatuta parte hartu dut, antolatzen aritzen direnak lagunak direlako eta badakitelako hontan aritzen naizela. Ez nuen irabazteko asmoarekin parte hartu, rallyari indarra emateagatik baizik, jendeak ez badu parte hartzen ez delako antolatuko. Baina irabazi egin dut, eta pozik nago.

Baduzu buruan argazkilaritza oinarri duen beste proiekturik?

Momentuz nahiko lan badut Hodei Estebanekin batera egingo dudan bildumarako argazkiak aukeratzen, eta ez dut besterik pentsatu. Kontzertuetara joaten naizenean argazkiak ateratzen jarraituko dut, baina ez helburu batekin.

Zure argazkiak beste nonbait ikusteko aukerarik badu jendeak?

Argazki guztiak flickr-en jartzen ditut, talderen batek nahi baditu erabili ditzan. Talde ezberdin askoren argazkiak daude, eta han


Baliza elkarteak ostiralean abiatu zuen Orion, herri galdeketa babesteko sinadura bilketa

Baliza elkarteko postua Orioko Herri Lasterketan. (Aiora Larrañaga/Hitza)

Maiatzaren 7an burujabetzaren gaineko herri galdeketa egin ahal izateko, sinadura kanpaina abiatu zuen Orioko Baliza elkarteak ostiralean. Egun horretan bertan eta asteburuan zehar postua jarri dute herrian. Larunbatean esaterako, Orioko Herri Lasterketa jokatu zela aprobetxatuz, sinadurak biltzeko mahaia jarri zuten lasterketaren irteera-helmuga eremuan. Beren babesa eman zuten herritarrei, elkarteko irudiarekin, atxikimendu argazkitxoa atera zieten Balizako kideek.

Orioko familia bat Baliza elkarteko irudiekin atxikimendu argazkia ateratzen. (Aiora Larrañaga/Hitza)


Berramesten proiektuaren aldeko zozketaren zenbakia: 203

Berramesten proiektuaren alde jolas eta musikaz osatutako otarrea zozketatu zuen Txatxilipurdik, eta dagoeneko sariak badauka irabazlea: Santi Rajado.

Txatxilipurdiko Berramesten proiektuaren alde ataratako txartelen zenbaki saritua 203 izan zen. Santi Rajadok irabazi du eta jolas eta musikaz osatutako otarrea eraman du etxera. Zorionak!


Ordubete gehiagoz erabili ahalko da 2015ean gimnasioa

MENDEXA // Mendexako Udalak jakinarazi duenez, 2015. urtean gimnasioak ordutegi berria izango du. Hain zuzen, automatikoki 06:00etan zabalduko da, eta era berean itxiko da 23:00etan. Orain arteko ordutegiagaz alderatuta, beraz, herritarrek ordubete gehiago edukiko dute aurrerantzean gimnasioaz gozatzeko. Hala ere, udalak 23:00ak baino lehen ateratzeko eskatu die erabiltzaileei, «atera ezinik ez geratzeko».


Lan eskaerak eta eskaintzak, doan

Lan bila zabiltza? Iragarkia jarri dezakezu debalde larunbateko Urumeako Kronikan, Zubi Lana atalean. Baita eskaini ere, aurretik iragarkiren bat jarriz gero. Horretarako: lana@kronika.eus edo 943 33 08 99.


Sakabanaketa bertan behera utziko duen galdetu dio Koldo Martinezek Espainiako Gobernuari

Koldo Martinez Nafarroako senatari autonomiko eta Geroa Baiko kideak idatzizko galdera bat erregistratu du Senatuan, Espainiako Gobernuari itauntzeko "terrorismo delituengatik preso dauden pertsonen sakabanaketa amaitzeko” egutegi, urrats eta baldintzez.

Ekimen horretan, Martinezek Estatuari galdetzen dio "zergatik ez duen erabakitzen presoak familietatik ehunka kilometrora mantentzearen bidegabekeriarekin amaitzea”. "ETA behin betiko desagertuta, zer zentzu du terrorismo delituengatik preso dauden pertsonek kartzeletan preso jarraitzeak, beren jatorrizko lekutik edo bizilekutik urrun", galdetu du senatariak ohar baten bidez.

Martinezen ustez, distantzia horretara mantentzeak "espetxe politikaren helburua aldatzen du, hau da, presoak gizarteratzea, eta terrorismoaren aurkako politikaren tresna bihurtzen du", hau da, "ETAren aldeko edo gertuko sarearen presioari eustea". Nafarroako senatariaren arabera, "zentzugabekeria demokratikoa izan zen, eta gaur egun ez du inolako zentzurik, ezta justifikaziorik ere".

Nafarroako senatari autonomikoarentzat, "egia, justizia eta biktima guztientzako erreparazioa elkarbizitzarako baldintza ezinbestekoak dira, eta giza eskubideen urraketa eta izugarrikeria horiek inoiz ez direla errepikatuko bermatzeko". "Bidegabeko eta legez kanpoko indarkeria ekintza guztiak arbuiatuz, neurriz kanpoko zigorrak eta, beraz, bidegabeak ere baztertu behar ditugu", azpimarratu du.


Euskal garagardoa-Basque Beer da Euskal garagardoaren elkarteko marka berria

Elkartearen nondik norakoari buruz mintzatu gara Jabi Hortega lehendakariarekin.


Maiatza Saltsan aurrera

Urtero legez, abian dira Zizurkilgo Udaleko Kultura batzordeak antolatutako Maiatza Saltsan-eko ekintzak. Aurten, argi-ilunak izenburupean.

Maiatzak 10, larunbata: Ken Zazpi musika taldearen kontzertua, 22:00etan Intxaur pilotalekuan. Sarrera: 10 €. Aldez aurretik eros daitezke sarrerak Aurrera Plazako Udal bulegoetan (943 692 495).

Maiatzak 11, igandea: Herri Urrats izango da Senperen. Udalak festara joateko gonbidapena luzatzen du.

Maiatzak 12-16: "Krisi ahaztuak. Bizitza ezikusiak", Mugarik Gabeko Medikuek antolaturiko argazki erakusketa Atxulondo Kultura Etxean. Maiatzaren 19tik 23ra erakusketa bera Iriarte Kultura Etxean egongo da ikusgai.

Maiatzak 14, asteazkena: Zizurkilgo haur bertsolarien emanaldia, 18:00etan Atxulondo Kultura Etxean.

Maiatzak 15, osteguna: San Isidro egunaren baitan, meza 11:00tan, aizkolari eta harrijasotzaileak 12:00etan eta bazkaria Plazaetxeberri jatetxean trikitilari eta bertsolariekin.

Maiatzak 16, ostirala: Pedro Mari Otaño atzo eta gaur, bertso emanaldi musikatua 18:30etan Atxulondo Kultura Etxean, Otaño ikastetxeak 25. urteurrenean antolatutako ekintza.

Maiatzak 18, igandea: Zizurkilgo X. Biatloia. Hiuru modalitate 7 urtetik aurrera. Parte hartzaile guztien artean opariak eta goxokiak banatuko dira. Izen-ematea maiatzaren 16an amaituko da Aurrera Plazako Udal bulegoetan.

Maiatzak 19-30: El Saklvadorreko Segundo Montes komunitatearen inguruko argazki erakusketa. Inaugurazioa maiatzaren 19an, 19:30etan. Zizurkil eta Segundo Montes herrien anaitasunaren eta etorkizuneko ekimenen berri emango da.

Maiatzak 21 eta 28: Zinea euskaraz, "Malabar Printzesa" 11:00tan eta "Lagundu! Arraina naiz" 11:30etan, Villabonako Gurea zineman.

Maiatzak 23, ostirala: Begi kolpea: Teodoro Hernandorenaren biografia izenburuko liburuaren aurkezpena 19:30etan Atxulondo Kultur Etxean. Bertan izango da liburuaren egile Xabier Lasa andoaindarra.

Maiatzak 24, larunbata: Loatzo musika eskolako dultzaina ikasleen kalejira, 11:30etatik aurrera.

Maiatzak 28, asteazkena: Harpa kontzertua, Oihane Igerabide eta Juan Kruz Igerabideren eskutik, 15:15etan Otaño ikastetxean. 25. urteurrenaren ekintzen artean.

Maiatzak 30, ostirala: Mikel Markezen kontzertua, El Salvadorreko Segundo Montes komunitatearen alde. 20:00etan Atxulondo Kultur Etxean. Sarera: 5 €.


Xabier Ortueta: '2016ak egonkortasuna ekarri du sektorera'

Makina-erremintaren sektoreari buruz hitz egin dugu AFMko zuzendariarekin.

Makina-erreminta sektorea % 1,5 hazi zen iaz. 2016ak sektoreari egonkortasuna ekarri diola esan du 'Mezularia'n Xabier Ortuetak. Aurten %8ko hazkunde izatea espero dute.

Ortuetak gogora ekarri du produkzioaren %80 esportatu egin dela. Sektoreari bultzada emateko laguntzak eskatu dizkio Eusko Jaurlaritzari.


Euskara Orion 2039an

Txiki-txikitatik dut ikusmen txarra, bista txarra. 6 urterekin operatu ninduten estrabismotik (begi bat beti Kukuarrira begira omen neukan), eta ez dakit zenbat denboran pirata partxea ibili nuen (alferra izan, gainera, begi hura; mendira begira, baina alferra). Ordutik, begi alfer eta okerra pixka bat zuzendu zitzaidan arren, 3,75eko astigmatismoak laguntzen dit eta ia beste horrenbeste bestean. Geroztik, hipermetropia pixka batek ere bai, ginda jartzeko! Baina lasai, dena gandututa ez ikusteko, hor dauzkat nire superbetaurrekoak! Ezagutzen nauzuenek beti ezagutu nauzue kuatrojos, eta halaxe segituko dudala uste dut bizi naizen artean… ze operazio eta zer arraio! Gora nire betaurrekoak!

Ba, nire gaurko artikulua justifikatzeko zen aurreko rollo guztia. Jabierrek akuiluarekin astindu zidan, Orioko euskararen egoera 2039an nolakoa izango zen idazteko, eta ni, idien gisan, itsu-itsuan hasi naiz. Esan dizuedan bezala, urrutira ikusteko kapazitate gutxi dudanez, gertura begira hasiko naiz, nola denboran ala espazioan. Horretarako, hiru errotetan xehetu ditut nire begiek ikusten dutena.

Adituek diote hizkuntza baten osasunak hiru erpin dituela edo, beste era batera esanda, elkar elikatzen diren hiru deposituren antza duela: ezagutza, erabilera eta motibazioa. Bueltan-bueltan, batak bestea elikatzen du, besteak hirugarrena, eta hirugarrenak bata.

Nire aurreikuspena hiru erpin, depositu edo hanka horien gainean egingo dut. Ahal bezain zorrotzen, ahal bezain fidelen, gauzak bere horretan segituko balute bezala pentsatuz.

Ezagutza

Hemendik 25 urtera, Orioko azken elebakarrek, guraso erdaldunek eta A ereduan ikasi zuten azkenek, 63 urte izango dituzte. Zehazten hasita, elebidun hartzaileak direla esango nuke, gehienek hitz egin ez, baina ulertzen baitute ia dena.

Euskaraz egiteko ohiturarik ez duten gurasoak, euskara etxean jaso baina bikotean edo koadrilan erdaraz egiteko ohitura dutenak ere 70ak beteak izango dituzte, gehien-gehienak.

63tik behera denak izango dira gutxienean elebidunak, hirueledunak ez badira!

Beraz, etorkinen bolada handirik ez badago, eta inguruko herrietatik etorritako oriotar berriak euskaldunak badira, euskarak badu, pixka batean, txikotari eusteko mutiloia.

Erabilera

Han eta hemen irakasle ibilia naiz nerabeekin, gehienetan klaseak euskaraz ematen. Eta ikusia daukat 10.000 inguruko herri askotan klasetik atera eta erabilera hutsaren hurrengoa dela, nerabeetan behintzat. Beasain, Hondarribia, Zumarraga, adibidez… Villabona, neurri batean.

Oriok 5.800 ditu. Ezagutza handitzen ari da, eta erabilerari, gutxi gehiago, ondo eusten dio.

Goian aipatutako herrietan gertatu dana, ordea, erraz asko gertatu daiteke. Formula ia matematikoa da- Zenbait etxetako giro erdaldunak dakarren erraztasun falta zenbait ikasleengan + koadrilatxo batzuen erdararako joera + mundu erreferentzial erdaldunak (telebista, musika, kirola, bideo jokoak, sare sozialak...) euskarari kentzen dion prestijioa = Eskoletako patioetan erdara nagusi.

Motibazioa

Hirugarren hanka honetan ikusten dut herren Orio… zergatik hitz egin behar du, ba, oriotarrak euskaraz?

Orio euskararen arnasgunea dela kontzientzia hartzeko gaude, oro har. Zarako arropa dendetara joan eta erdaraz ateratzen zaigu lehendabiziko hitza, unibertsitatera joan eta gasteiztar euskaldunekin igual-igual egiten dugu erdaraz, ez zaigu axola erosten dugun egunkaria euskarazkoa edo erdarazkoa den eta abar, eta abar. Naturalegi, kontzientziarik gabe, egiten ote dugun, alegia.

Zer gertatuko da, ordea?

Bueno… honaino nire aurreikuspen zorrotza, nire bistak ematen duena. Baina, gauzak aldatuko direnez, eta urrutira begiratzea debalde denez, nola ‘ikusten’ dut euskararen bilakaera Orion?

Inguruetako zonalde ez hain euskaldunetako oriotar berriek lagunduko digute arnasgunearen kontzientzia hartzen. Eta oriotarrak konturatuko gara nolako suertea daukagun egunero euskaraz hitz egiten den leku batean bizitzearekin.

Euskara freskoa eta biziari eutsiko diogu eta gure esamolde zaharrak berreskuratzen joango gara.

Inongo konplexurik gabe euskara batua, gaztelera eta ingelesa erabiliko ditugu mundura zabaltzeko.

Herriko haurren bultzadarekin, parkeko gurasoek, pixkanaka-pixkanaka, gero eta gehiago egingo dute euskaraz.

Hizkuntz politika bateratu baten eraginez, euskara erdigunean jarriko dugu telebistan. 'Gaur egun' 21:00etan emango dute, 45 minutukoa izango da, eta ez du kirolaren etenik izango. 'Konkis'-en euskaldunek euskaraz hitz egingo dute, eta serie onenak ingelesez ikusiko ditugu euskarazko azpitituluekin.

Orion 'Euskaraz bizi-bizi' kanpainak bereak egingo du, baina bereak emanda.

Euskarazko bi egunkari nazional izango ditugu, eta Karkara telebista.

Itsasurekin senidetuta, urtean behin gutxienez, autobuskada gerezi ekarriko dugu handik.

Jabier Zabaleta jubilatuta egongo da, eta ez du ordezkorik izango Udalean, dokumentu guztiak euskaraz sortuko baitira.

Galesetik etorriko dira ikastera, galesera berreskuratzeko estrategiak zehazteko, eta Torrotxoren etxean egingo dute lo.

Eta, dirua pilatzen badut… operatu egingo naiz eta betaurrekoak kenduko ditut! Bai!

Bitartean, nire bistak gandututa ikusten duen horixe hobeto ikusteko, gerturatzen jarraituko dut, betiere noizean behin burua altxa eta nortia non dagoen garbi izanda.

Ez nuke-eta nahiko gatzik gabeko herri sasieuskaldun batean bizitzerik!

Rikardo Uzkudun, irakaslea


Sakandarrak primeran Atarrabian

Larunbatean txirrindulari eskolen lasterketa izan zen Atarrabian, denboraldiko lehenengo proba. Aralar, Burunda, Villaves, Aranguren eta Ermitagainako taldeak aritu ziren lanean. Euria ari zuenez eta bidea irristakorra zenez, lasterketa bertan behera geratu zen eta hortaz, ginkana probarekin konformatu behar izan zuten. Txirrindulari sakandarrek primerako maila eman zuten eta podiumetan Aralar eta Burunda Txirrindulari taldeen koloreak ikusteko aukera izan zen. Argazkian hasierako mailako podiuma dago. Tartean Xabier Mauleon, Iñaki Cabrera, Josu Etxebarria eta beste daude. Igandean Nafarroako Kirol Jokoen barruan lasterketa izan zen Kaparroson, eta sakandarrak ere poliki aritu ziren.


Bergarako larrialdietako langileak greban, zapatutik egubakoitzera

Osakidetzako zuzendaritzarekin dituzten desadostasunak salatzeko egingo dute greba Bergarako anbulatorioan diharduten 12 langileek, zapatuan hasi eta datorren egubakoitzera arte. Edozelan ere, grebak ez du eraginik izango anbulatorioaren zerbitzuan, larrialdietako zerbitzu horiek izaten direlako justu zerbitzu minimoak greba egoeretan.

"Gaixoei berdin-berdin egingo diegu arreta. Gu garenez zerbitzu minimoak, berdin-berdin egin behar dugu lan, ezin dugu anbulatorioa itxi. Egingo duguna da anbulatorioan bertan informazioa ipini eta gaixoei informazioa eman", jakinarazi du Josune Oregik, larrialdietako medikuetako batek.

Pediatria ere bai

Eta protestaren bitartez adieraziko dutena da ez daudela ados Osakidetzaren zuzendaritzarekin: "Joan den ekainean anbulatorio batzuk itxi egin zituzten asteburuetan, Oñati, Arrasate, Aretxabaleta eta Eskoriatzakoak, besteak beste. Ondorioz, herri horietako gaixoak ospitalera joaten dira, eta beste batzuk hona datoz. Horrez gainera, lehen eguneko medikuek ematen zuten asteburu goizeko zerbitzua, eta orain guk, larrialdietakook eman behar izaten dugu zerbitzu hori; eta gainera, asteburuko pediatria zerbitzua ere eman behar izaten dugu, eta gu ez gara pediatrak".

Gipuzkoan, 185 langile greban

Bergarako anbulatorioko larrialdi zerbitzuan lanean diharduten 12 langileek egingo dute bat protesta horrekin, Gipuzkoako larrialdietako zerbitzuetako gainerako 185 langileekin batera. Gainera, euren asmoa da aste batean greba egitea, hurrengoan lan, hurrengoan greba… eta horrela bost astean jardutea.

Joan den astean hasi ziren dagoeneko protestan, itxialdia egin zuten-eta Gipuzkoako larrialdietakoek Elgoibarko anbulatorioan.

Bergaran, 12 lagun greban

Bergarako kasuan launa medikuk, erizainek eta zaindarik egiten dute lan anbulatorioko larrialdietan. Hiru pertsonako lau txanda egiten dituzte: astelehenetik egubakoitzera 17:00etatik 08:00etara eta zapatu eta domeketan 24 ordu.


Saninazioetako abesbatzen entseguak asteazkenetan izango dira

.21:00etatik 22:30era izango dira entseguak Soreasuko Sebastian Donearen parrokian

Saninazioetako mezetan Julian Barrenetxea abesbatzarekin batera ariko dira Parrokiako, Loiolako eta Urrestillako abesbatzak ere


Haurrentzako ipuin kontaketa saioa, gaur Alondegian


Presoen aldeko pala txapelketa mistoa egingo dute ekainaren 23an

Ekaitz 0 km dinamikaren barruan, pala txapelketa egingo dute. Izena hilaren 19rako eman beharko da, eta bikoteko bost euro kostako da. Zarauzko Sarek antolatu du txapelketa, eta dei egin du, Orain presoak lelopean urriaren 20an Bilbon egingo dute manifestaziorako

Salbuespen politikari ez! Giza eskubideak. Konponbidea. Bakea oinarri hartuta, pala txapelketa mistoa egingo dute ekainaren 23an Zarautzen. Ekaitz 0 km dinamikaren barruan antolatu du Zarauzko Sarek, eta izena emateko epea zabalik dago.

Bikoteko bost euro ordaindu behar dira, eta ekainaren 19a baino lehen eman behar da izena Maukan, Arranon edo Eguzkin.

Antolatzaileek aurreratu dutenez, partidak goizez izango dira, eta ordutegia parte-hartzaileen arabera zehaztuko da. Oraindik ez dute jakinarazi non jokatuko dituzten partidak.

Urriaren 20ra begira

Bestalde, Zarauzko Sarek bat egin du Orain Presoak lelo hartuta urriaren 20an Bilbon egingo den manifestazioarekin.

Pasa den larunbatean aurkeztu zuten egitasmoa, eta lau lehentasun ikusi dituzte lehenbailehen konpondu beharrekoak: urruntzearekin amaitzea; larriki gaixo dauden presoak etxeratzea; bi estatuetako zigorrak batzea; eta presoak lehen gradutik ateratzea.